Perwatakan individu terlibat ajaran sesat Hadi Minallah sedang dikenal pasti

SHAH ALAM, 16 Safar 1444H, Selasa – Jabatan Agama Islam Selangor (JAIS) sedang mengenal pasti perwatakan individu terlibat yang dikaitkan dengan sebaran ajaran sesat Hadi Minallah di negeri ini.

Pengarahnya, Datuk Mohd Shahzihan Ahmad berkata, terdapat pergerakan keluar masuk ke dalam negara oleh dua hingga lebih individu yang terlibat ajaran itu.

“Buat masa ini kita perhatikan sejauh mana penglibatan mereka dalam perkara (penyebaran ajaran sesat tersebut) ini.

“Malah, setiap maklumat tentang ajaran sesat tersebut sedang disahkan bagi memastikan kes tersebut menang di mahkamah,” katanya seperti dilapor akhbar tempatan, hari ini.

Bagaimanapun, bagi mengelakkan sebarang eksploitasi, Mohd Shahzihan berkata, pihaknya tidak akan memaklumkan hasil Jawatankuasa Persidangan mengenai ajaran sesat tersebut buat masa ini.

“Kita tidak maklumkan apa-apa sebelum kita muktamadkan hasil siasatan awal.

“Ini disebabkan kita tidak mahu ada apa-apa juga maklumat yang akhirnya ia dieksploitasi dan kita akhirnya menang promosi sahaja.

“Tiada strategi untuk bertindak akhirnya kita tidak dapat matlamat perundangan untuk dikuatkuasakan,” tegasnya.

JAIS sebelum ini dilapor akan memperincikan laporan berkaitan ajaran sesat Hadi Minallah terutama melibatkan siasatan dan individu terlibat.

Pengerusi Jawatankuasa Agama Islam, Pengguna dan Industri Halal negeri, Mohd Zawawi Ahmad Mughni berkata, pihaknya mengambil maklum kenyataan dikeluarkan mengenai kewujudan ajaran itu di negeri ini.


Bapa dipenjara 36 tahun, 20 sebatan rogol 2 anak

PUTRAJAYA, 19 Syawal 1444H, Rabu – Seorang bekas operator kren dijatuhi hukuman penjara 36 tahun dan 20 sebatan oleh Mahkamah Rayuan di sini kerana merogol dua anak perempuannya yang di bawah umur.

Panel tiga hakim terdiri daripada Datuk Seri Kamaludin Md Said, Datuk Azman Abdullah dan Datuk Lim Chong Fong membenarkan rayuan lelaki itu untuk mengurangkan hukuman penjara dan sebatan ke atasnya.

Hakim Kamaludin yang mengetuai panel, mengurangkan tempoh penjara kepada 18 tahun dan mengurangkan bilangan sebatan kepada 10 sebatan bagi setiap pertuduhan.

Lelaki berusia 42 tahun itu sebelum ini dijatuhi hukuman 40 tahun penjara dan 24 sebatan oleh Mahkamah Sesyen Segambut di Johor pada 20 Mei, 2020 selepas beliau mengakui bersalah terhadap dua pertuduhan rogol.

Beliau mengemukakan rayuan kepada Mahkamah Rayuan untuk mengurangkan hukuman itu selepas permohonannya ditolak Mahkamah Tinggi Muar pada 24 Dis, 2020.

Bapa kepada lima orang anak itu mengaku bersalah merogol anak perempuannya berusia 15 tahun pada pertengahan 2017 dan anak perempuannya berumur 13 tahun pada Januari, 2020.

Mahkamah Sesyen menjatuhkan hukuman penjara 20 tahun dan 12 sebatan bagi setiap pertuduhan dan mengarahkan supaya hukuman itu dijalankan secara berasingan dari tarikh tangkapan 19 Mei, 2020.

Peguam Ameerul Aizat Noor Haslan memohon mahkamah mengurangkan hukuman penjara ke atas anak guamnya itu atas alasan hukuman itu berlebihan. Beliau juga meminta 24 sebatan tersebut dikurangkan.

Timbalan pendakwa raya Fauziah Daud berkata, hukuman penjara lelaki itu wajar dijalankan secara berasingan kerana ia melibatkan dua mangsa. – Bernama


Israel rancang hantar delegasi ke Sudan

TEL AVIV, 24 Rabiulawal 1442H, Selasa – Negara haram Israel merancang menghantar delegasi pertamanya ke Sudan pada Ahad depan, bagi mengukuhkan pengumuman yang dibuat oleh Amerika Syarikat (AS) pada 23 Oktober lalu berhubung kesepakatan normalisasi hubungan.

Sumber yang enggan dikenali nama atau kewarganegaraan berkata kepada Reuters hari ini memberi penerangan mengenai jadual perjalanan sementara.

Bagaimanapun, Pejabat Perdana Menteri Israel, Benjamin Netanyahu tidak memberikan komen segera begitu juga pegawai Sudan.

Terdahulu, Sudan mengikuti langkah Emiriah Arab Bersatu (UAE) dan Bahrain dalam persetujuan untuk menjalinkan hubungan formal dengan negara penjajah Israel di bawah usaha diplomatik yang dikenali sebagai ‘Perjanjian Abraham’ oleh pentadbiran Donald Trump.

Keputusan pentadbiran bulan lalu untuk mengeluarkan Sudan dari senarai pembiaya keganasan AS telah membantu membuka jalan.

Israel dan Sudan berkata, mereka merancang untuk membuka hubungan ekonomi dan perdagangan dengan fokus awal pada pertanian. – Agensi


Dr Afifi undur diri daripada gelaran Orang Kaya Kaya Imam Paduka Tuan

IPOH, 14 Syawal 1443H, Ahad – Sultan Perak Sultan Nazrin Shah berkenan menerima permohonan Datuk Dr Afifi Al-Akiti untuk berundur diri daripada menyandang gelaran Orang Kaya Kaya Imam Paduka Tuan sebagai Orang Besar Delapan Perak.

Setiausaha Dewan Negara Perak Datuk Seri Ayop Hashim berkata Dr Afifi telah mengutus warkah hari ini, memohon perkenan Sultan Nazrin untuk berundur diri daripada menyandang gelaran Orang Kaya Kaya Imam Paduka Tuan dan warkah beliau telah diangkat sembah untuk pertimbangan baginda.

“Baginda menzahirkan penghargaan atas segala khidmat yang diberikan oleh Dr Afifi dalam tempoh menyandang gelaran Orang Kaya Kaya Imam Paduka Tuan dan berkenan menerima permohonan itu untuk dikuatkuasakan pada 15 Mei (hari ini),” katanya dalam kenyataan di sini hari ini.

Menerusi warkah yang dilampirkan bersama kenyataan itu, Dr Afifi antara lain menyatakan warkah berkenaan diutuskan susulan penularan bahan-bahan tertentu dalam media sosial bertujuan mencemarkan namanya baru-baru ini.

“Saya memilih tidak mahu mengulas atau memberi sebarang jawapan yang boleh mencetuskan berlaku perdebatan berpanjangan yang tidak memberikan sebarang manfaat.

“Bahan-bahan yang ditular juga kelihatan mempersoalkan kesesuaian peranan saya dengan institusi istana dan mempertikaikan peranan saya dengan urusan hal ehwal agama Islam.

“Menginsafi perkara ini jika berlarutan dan tidak dibendung akan menjejaskan darjat kemuliaan Raja Pemerintah dan institusi istana, saya mengutus warkah ini untuk menyampaikan hasrat ikhlas mahu berundur diri daripada menyandang gelaran Orang Kaya Kaya Imam Paduka Tuan,” menurut Dr Afifi.

Dr Afifi berkata keputusan itu dilakukan atas rasa tanggungjawab dan sifat taat setia seorang rakyat kepada Sultannya, demi melindungi darjat kemuliaan Sultan Perak supaya tidak dicacatkan serta bagi mengelakkan institusi istana daripada dicemari.

Baru-baru ini tular klip video yang memaparkan seorang lelaki yang dikatakan tokoh agama dan penasihat Sultan, sedang berhibur di sebuah kelab malam. – Bernama


NPC syor adakan perbincangan proses vaksinasi pengamal media

CYBERJAYA, 25 Rejab 1442H, Selasa – Kelab Akhbar Kebangsaan (NPC) Malaysia berharap kerajaan mengadakan perbincangan dengannya dan persatuan yang menaungi media bagi memudah cara proses vaksinasi COVID-19 bagi pengamal media, kata Presidennya Datuk Ahirudin Attan.

Beliau berkata, warga media juga adalah petugas barisan hadapan yang perlu divaksinasi dalam fasa awal kerana mereka perlu ‘turun padang’ untuk mendapatkan bahan berita selain bersemuka dengan orang ramai.

Katanya, NPC maklum mengenai keperluan petugas barisan hadapan lain yang harus diutamakan bagi menerima suntikan vaksin COVID-19 namun, menjadi harapan kelab itu agar petugas media turut diberi perhatian dalam Program Imunisasi COVID-19 Kebangsaan.

“Berbincanglah dengan kami atau NUJ (Kesatuan Wartawan Kebangsaan). Kami ingin terlibat dalam membantu kerajaan agar proses (vaksinasi untuk media) berjalan lancar,” katanya pada sidang media selepas menerima sumbangan dana untuk Tabung Kebajikan Wartawan (JWF) NPC daripada syarikat rangkaian makanan Pop Meals, di sini hari ini.

Menteri Penyelaras program itu Khairy Jamaluddin semalam dilaporkan berkata, Jawatankuasa Khas Jaminan Akses Bekalan Vaksin COVID-19 (JKJAV) belum menyenaraikan petugas media sebagai antara kumpulan fasa pertama bagi menerima suntikan vaksin COVID-19.

Mengenai sumbangan dana itu, Ahirudin berkata, Pop Meals yang sebelum ini dikenali sebagai platform ‘dahmakan’ menyumbangkan RM5,000 secara tunai dan 1,000 kod promo bagi makanan yang ditempah melalui www.popmeals.com.my.

Kod promo yang terbuka kepada orang ramai itu boleh diterima dengan menghantar WhatsApp kepada NPC di talian 019-2458073, dan dengan setiap pembelian, pelanggan akan mendapat set kutleri berkualiti (berharga RM23.90 setiap satu) secara percuma daripada Pop Meals manakala sumbangan harga makanan akan disalurkan ke JWF.

Pengarah Komunikasi Pop Meals Nurul Jamaludin berkata, usaha itu adalah sebagai menghargai petugas media dan membantu mereka yang terjejas akibat pandemik COVID-19.

Individu yang berminat untuk menderma kepada JWF boleh menyalurkan sumbangan menerusi akaun bank NPC, Ambank Islamic 023-202-200219-3 dengan catatan JWF. -Bernama


BERJASA gesa segera gubal akta dana politik

BANGI, 20 Muharram 1444H, Khamis – Parti BERJASA menggesa kerajaan menggubal segera akta pendanaan politik bagi mengelakkan salah guna kuasa untuk mendapatkan sumber kewangan.

Ketua Pemudi BERJASA, Azliza Rajain berkata, budaya politik wang terus menjadi norma golongan dua darjat untuk mendapatkan jawatan sejak sekian lama.

Justeru, katanya, akta pendanaan politik ini sangat penting supaya tiada salah guna kuasa bagi mendapatkan sumber kewangan untuk membantu parti tertentu di dalam pilihan raya.

“Saya kasihan dengan pakcik makcik yang menerima ‘wang saguhati’ setiap kali gelombang pilihan raya.

“Waktu itulah rakyat dijaga bagai menatang minyak yang penuh. Selepas PRU, batang hidung pun tidak pernah nampak,” katanya dalam kenyataan, hari ini.

Beliau berkata, kes rasuah membabitkan ahli politik semakin membarah kebelakangan ini, justeru rakyat perlu menolak mereka yang telah terbukti disabitkan kesalahan itu.

“Ironinya kita masih harapkan rasuah untuk ubah negara. Seperti negara kita ini sudah ketandusan ahli politik yang berwibawa untuk mengurus tadbir negara ini.

“Apabila akta itu dibentang dan diluluskan di Parlimen kelak, mana-mana parti bebas mencari dana untuk membiayai operasi parti termasuk pilihan raya,” katanya.

Sebelum ini, Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar memaklumkan, Akta Pembiayaan Dana Politik berkemungkinan tidak dapat dibentangkan pada sesi Parlimen kali ini atau sesi Disember akan datang kerana ia masih di peringkat kajian.

Beliau berkata, satu sesi libat urus perlu diadakan dengan pelbagai pihak sebelum undang-undang baharu itu dapat diperkenalkan.


Norma baharu tak patut halang cipta kejayaan sendiri

1. KITA akan terus hidup bersama COVID-19 tahun ini.

Oleh itu, ketatkan disiplin dan Standard Prosedur Operasi (SOP) untuk kita sama-sama menang.

2. Persiapkan minda dan keluarga. Ada pakar menjangkakan tahun ini akan lebih mencabar berbanding 2020 dari segi pendemik dan ekonomi.

3. Bersedia untuk menguasai kemahiran baharu. Cipta budaya kerja pejabat baharu atau mungkin juga kerjaya baharu.

4. Semua norma baharu ini tidak sepatutnya menghalang kita mencipta kejayaan tersendiri.

Sentiasa pasakkan dalam minda bahawa pasti ada hikmah yang jauh tersembunyi akibat fenomena ini.

5. Selongkar dan gali hikmah tersebut. Ketika syarikat teknologi dan digital mengaut keuntungan berjuta, tidak ada langsungkah peluang bagi kita yang tersisa?

6. Tanam dan jayakan azam tahun 2021 yang lebih besar dan mencabar. Jangan kalah dengan realiti. Jangan lelah sebelum berlari

7. Simpan dan berjimat untuk masa depan. Hidup sederhana. Berpada dengan apa yang ada. Jika tiada keperluan mendesak, jangan membuat pembelian aset yang besar seperti kereta dan rumah buat sementara waktu.

8. Fokus masa berkualiti dengan anak-anak, terutama bagi yang bekerja dari rumah.

Bantu dan berikan tumpuan kepada pembinaan sahsiah dan pelajaran mereka. Tampung kekurangan kelas maya.

9. Makan dan jalani kehidupan secara sihat. Amalkan senaman secara konsisten dan kompetitif. Badan adalah amanah dan aset paling berharga

10. Semua perkara di atas hanya mampu dijayakan dengan izin Allah SWT Yang Maha Berkuasa. Banyakkan doa, zikir dan menelaah kitab-Nya. Menangis di awal pagi. Yakinkah Dia pasti akan bagi!

Ir. Ts. Lukman Al Hakim
Ahli Jawatankuasa Pusat ISMA


Henti segera ‘sandiwara’ SOP di masjid!: PPIM

BANGI, 3 Jamadilawal 1443H, Rabu – Biarpun kadar kes jangkitan harian COVID-19 masih belum turun daripada empat angka, Malaysia bagaimanapun sedang melalui fasa pemulihan atau endemik ke arah kembali kepada kehidupan normal dengan pelbagai kelonggaran dibenarkan.

Sejak Oktober lalu, pelbagai sektor khususnya ekonomi, pelancongan termasuk sukan dan hiburan sudah kembali rancak beroperasi seperti biasa dengan kelonggaran prosedur operasi standard (SOP).

Walaupun kelonggaran itu ‘melegakan’ rakyat, namun masih timbul tanda tanya terhadap pelaksanaan SOP ke atas aktiviti masjid khususnya solat berjemaah yang dilihat seperti tidak adil.

Lebih menghairankan apabila perbezaan kelonggaran SOP itu dilihat ketara ketika perlawanan bola sepak antara pasukan Johor Darul Takzim (JDT) dan KL City baru-baru ini, sedangkan masjid masih ‘diikat’ dengan pematuhan saf berjarak 1.0 hingga 1.5 meter antara jemaah.

Atas sebab itu, Persatuan Pengguna Islam Malaysia (PPIM) menggesa Kementerian Kesihatan (KKM) dan Majlis Keselamatan Negara (MKN) mengkaji semula penguatkuasaan SOP di semua premis supaya tidak dilihat sebagai satu ‘jenaka’.

“Jelas kini pihak KKM seolah-olah sedang mempersendakan SOP yang telah ditetapkan dalam menentukan jarak ‘saf bola dan saf untuk solat’.

“Ia umpama virus ini hanya akan berkunjung ke masjid-masjid dan surau-surau dan tidak berminat untuk menghadirkan diri di tempat-tempat awam lain,” katanya dalam kenyataan, hari ini.

Bukan hanya di stadium, PPIM berkata, perbezaan pelaksanaan SOP itu juga dilihat turut berlaku di dalam pesawat penerbangan, pasaraya dan pusat membeli-belah.

“Namun, keadaan tidak pula di masjid-masjid kerana pihak jawatankuasa bertegas menguatkuasakan SOP dan masih selesa dengan saf-saf yang berjarak 1.0 hingga 1.5 meter antara jemaah.

“Rakyat kini bosan dengan keadaan ini dan pihak kerajaan seolah-olah tidak begitu teliti dan peka terhadap perbezaan dari sudut layanan terhadap beberapa keadaan, terutama yang melibatkan aktiviti boleh merangsang ekonomi,” katanya.

PPIM berkata, masjid dan tempat ibadat mungkin disifatkan sebagai tempat yang tidak memberikan apa-apa manfaat ekonomi, maka disebabkan itu SOP berkenaan perlu ketat kerana ia tidak memberi kesan ketara.

“Jikalau inilah sikap kerajaan maka ia adalah amat menyedihkan dan boleh dianggap bahawa pihak berkuasa terus memperkecilkan institusi kerohanian sebagai satu sumber penyelesaian yang paling ampuh untuk wabak ini dan lakonan sandiwara COVID-19 ini perlu dihentikan segera,” katanya.


11 kes baharu, hanya 1 penularan tempatan

KUALA LUMPUR,10 Muharram 1442H, Sabtu – Malaysia merekodkan 11 kes baharu COVID-19 dalam tempoh 24 jam lepas dengan 10 kes import dan satu kes penularan tempatan, kata Ketua Pengarah Kesihatan, Tan Sri Dr Noor Hisham Abdullah.

Beliau berkata, perkembangan terbaharu itu menjadikan jumlah terkumpul kes positif di Malaysia setakat ini sebanyak 9,317 kes sementara jumlah kes aktif dengan kebolehjangkitan COVID-19 pada masa ini sebanyak 154 kes.

“Daripada 10 kes import itu, enam merupakan rakyat Malaysia dan empat lagi adalah warga asing,” katanya dalam kenyataan mengenai perkembangan harian COVID-19 hari ini.

Katanya, lapan kes import tersebut dari India (7 kes dilaporkan di Kuala Lumpur dan 1 di Selangor) serta masing-masing satu dari Indonesia (dilaporkan di Selangor) dan Qatar (dikesan di Kuala Lumpur).

Kes tunggal penularan tempatan pula melibatkan rakyat Malaysia di Sarawak yang dikesan melalui saringan prapembedahan di Hospital Umum Sarawak, katanya.

Dr Noor Hisham berkata bagi tempoh sama hingga 12 tengah hari tadi, terdapat lapan kes pulih menjadikan jumlah kumulatif pesakit yang pulih sepenuhnya daripada jangkitan COVID-19 seramai 9,038 kes atau 97 peratus daripada jumlah keseluruhan kes.

“Hingga kini terdapat lapan kes positif COVID-19 yang sedang dirawat di unit rawatan rapi dengan enam memerlukan bantuan pernafasan.

“Tiada pertambahan kes kematian berkaitan COVID-19 dilaporkan hari ini dan jumlah kumulatif kes kematian COVID-19 di Malaysia kekal sebanyak 125 kes (1.34 peratus daripada jumlah keseluruhan kes),” katanya.

Sementara itu, Dr Noor Hisham berkata, Kementerian Kesihatan (KKM) telah menjalankan siasatan mengenai kes positif COVID-19 dalam kalangan anggota di Hospital Angkatan Tentera Kem Terendak, Melaka selepas tiga kes dikesan di hospital berkenaan.

“Berdasarkan maklumat yang diperoleh, pihak Angkatan Tentera Kem Terendak bersama pihak Jabatan Kesihatan Negeri Melaka telah membuat penilaian risiko ke atas anggota,” katanya.

Beliau berkata setakat hari ini (29 Ogos), seramai 109 orang telah dikenal pasti sebagai kontak rapat kepada kes positif tersebut dan mereka telah disaring dan kini menunggu keputusan ujian COVID-19.

“Surat Perintah Pengawasan dan Pemerhatian Di Rumah diberikan kepada kontak rapat. Bagi individu yang mempunyai gejala jangkitan saluran pernafasan teruk, mereka akan dirujuk ke hospital untuk isolasi dan rawatan lanjut,” katanya.

Beliau berkata, saringan kontak rapat dan aktiviti di lapangan masih diteruskan serta situasi semasa akan dimaklumkan dari semasa ke semasa. – Bernama


SPRM sahkan lebih seorang ahli politik disyaki lindungi judi dalam talian

BANGI, 8 Zulhijjah 1444H,Selasa – Suruhanjaya Pencegahan Rasuah Malaysia (SPRM) mengesahkan terdapat lebih daripada seorang ahli politik di negara ini terbabit dalam melindungi kegiatan judi haram.

Bagaimanapun, Ketua Pesuruhjaya SPRM, Tan Sri Azam Baki menjelaskan, pihaknya tidak boleh mendedahkan identiti ahli politik atau parti yang disertainya kerana siasatan masih berjalan.

“Kita sedang siasat perkara ini. Laporan (ahli politik lindungi kegiatan judi haram) baru dibuat dalam bulan lepas, jadi kita masih lagi mengumpul maklumat.

“Kita tak boleh dedahkan siapa ahli politik berkenaan, tapi saya boleh sahkan siasatan memang sedang dijalankan. Kalau terbukti, ia adalah satu kesalahan,” katanya seperti dilapor media tempatan, hari ini.

Beliau berkata, terdapat beberapa ahli politik yang disyaki menaungi kegiatan perjudian haram, namun enggan mendedahkan lanjut kerana tidak mahu ada manipulasi banyak pihak.

“Itu (parti kerajaan atau pembangkang) pun saya tak boleh nak kata. Ahli politik itu, ahli politiklah,”katanya.

Pada 15 Jun lalu, Menteri Dalam Negeri, Datuk Seri Saifuddin Nasution Ismail ketika menjawab soalan pada Waktu Pertanyaan Menteri mengesahkan kegiatan perjudian dalam talian haram di negara ini dinaungi pemimpin politik.

Ia menjadi kekangan terbesar kepada Polis Diraja Malaysia (PRDM) dan kerajaan untuk membanteras jenayah berkenaan.

Susulan itu, Ketua Polis Negara, Tan Sri Acryl Sani Abdullah Sani berkata, PDRM berkongsi maklumat bersama SPRM dalam menyiasat pendedahan pembabitan pemimpin politik dengan aktiviti judi dalam talian.


Hakim, pihak terlibat perbicaraan kes Bella lawat lokasi kejadian Rabu ini

Keputusan lawatan itu dibuat Hakim Izralizam Sanusi yang membenarkan permohonan pembelaan pada  prosiding kes itu hari ini yang dihadiri peguam M Yallini, mewakili Siti Bainun Ahd Razali dan Timbalan Pendakwa Raya, Fazeedah Faik.

Izralizam berkata, mahkamah perlu mendapatkan gambaran lebih jelas berdasarkan gambar-gambar tempat kejadian yang dikemukakan kepada mahkamah sebelum ini ketika perbicaraan.

“Mahkamah berpendapat selepas meneliti ekshibit gambar lokasi kejadian, mahkamah perlu melihat dengan lebih jelas gambaran atau pandangan bilik (dobi) supaya lebih memahami insiden yang diceritakan dalam keterangan saksi.

“Saya teliti gambar tersebut tidak dapat memberikan gambaran yang jelas terutamanya di tingkap kerana tidak tahu mana satu tingkap yang boleh dibuka dan boleh masukkan tangan. Jadi seperti mana yang peguam hujahkan, adalah wajar untuk saya pergi ke tempat kejadian sendiri dan melihat,” katanya.

Izralizam berkata, hanya pihak pendakwaan, peguam, saksi, kakitangan mahkamah iaitu jurubahasa dan hakim serta tertuduh, Siti Bainun dibenarkan ke lokasi kejadian pada hari tersebut.

“Lawatan akan dilakukan pada 10.30 pagi dan perbicaraan akan dijalankan selepas lawatan berkenaan,” katanya.

Antara lokasi yang akan diperiksa dengan lebih jelas oleh mahkamah adalah bilik dobi di kondominium berkenaan berdasarkan keterangan saksi pendakwaan kelima, Yasmin Nahar Mahmood, 18, yang juga penghuni Rumah Bonda.

Pada prosiding minggu lalu, peguam Nur A’minahtul Mardiah Md Nor, yang mewakili Siti Bainun memohon untuk melawat lokasi kejadian bagi mendapatkan gambaran sebenar rumah selain saiz bilik dobi kerana menurut Yasmin banyak kejadian dilakukan oleh tertuduh di bilik tersebut.

Timbalan Pendakwa Raya, Zilfinaz Abbas membantah permohonan peguam itu atas alasan kes ini sudah berada di peringkat perbicaraan dan bukan dalam siasatan dan ia tidak akan memprejudiskan kedua-dua pihak maka adalah tidak wajar untuk mahkamah melawat tempat kejadian.

Siti Bainun, 30, mengaku tidak bersalah atas dua pertuduhan iaitu mengabai dan menganiaya remaja perempuan itu sehingga menyebabkan mangsa mengalami kecederaan fizikal serta emosi di sebuah kondominium di Wangsa Maju, di sini antara Februari dan Jun 2021, mengikut Seksyen 31(1)(a) Akta Kanak-kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan. – Bernama


Peradaban Melayu bukan di ‘kampung’ tetapi bandar

BANGI, 29 Rabiulakhir 1443H, Sabtu – Dinamisme pembandaran penjajahan – kolonial – secara halus membuatkan bangsa Melayu disisih dari kehidupan sebagai ahli bandar.

Hakikatnya, orang Melayu sering kali diikat dengan naratif bahawa hidup di kampung dan rumah tradisional usang di hujung kampung.

Ketua Penerangan Parti Barisan Jemaah Islamiah Se-Malaysia (BERJASA), Hazwan Mohamad berkata, naratif ini berpunca dari proses dan dinamisme pembandaran penjajahan (kolonial) yang akhirnya membuatkan bangsa Melayu disisih.

Bahkan menyisih diri sendiri dari warisan kehidupan seharian orang Melayu sebagai ahli bandar secara halus dan tidak sedar, katanya.

“Peradaban Melayu adalah bandar dan kota bukan ‘kampung’!

“Ini menunjukkan bahawa bangsa Melayu dalam lipatan sejarah merupakan sebuah bangsa moden dan punyai peradaban yang dicemburui.” tegasnya dalam kenyataan, hari ini.

Selain itu, beliau juga mengulas mengenai buku ‘Pembandaran Kolonial dan Penghapusan Bangsa Melayu di Malaysia’ yang diterbitkan IRIS Institute.

Buku itu mendedahkan bagaimana penjajah Barat dan proksi mereka melaksanakan strategi Settler-Colonialism, strategi yang terancang untuk merombak demografi, pemilikan tanah, pegangan ekonomi serta pegangan politik orang Melayu agar membolehkan penjajah dan proksinya menguasai dan mengekalkan kuasa di rantau ini.

Hazwan berkata, kajian ini sangat penting bagi memperbetulkan naratif salah terhadap imej bangsa Melayu terhadap diri sendiri dan masyarakat luar.

“Datuk Dr Ahmad Murad Merican, Profesor Sejarah Sosial dan Intelektual ISTAC-IIUM menyebut buku ini memuatkan kajian yang menceritakan secara jelas penghapusan bangsa Melayu di bandaraya seperti Kuala Lumpur, Melaka, Pulau Pinang dan Kuala Terengganu,” katanya.


Lebih RM260,000 saman trafik dilunas sempena diskaun 50 peratus jelajah AKM Selangor

SHAH ALAM, 22 Muharam 1444H, Sabtu – Polis merekodkan kutipan bayaran saman trafik berjumlah RM264,790 dalam tempoh dua hari pelaksanaan tawaran diskaun 50 peratus sempena Jelajah Aspirasi Keluarga Malaysia (AKM) Selangor yang berlangsung sekitar pekarangan Stadium Shah Alam, bermula semalam.

Ketua Polis Daerah Shah Alam, ACP Mohd Iqbal Ibrahim berkata, setakat jam 4 petang tadi, sebanyak 2,392 keping saman trafik atas pelbagai kesalahan telah dilunaskan orang ramai di lokasi berdekatan tapak khemah jualan dan kaunter bayaran saman trafik di Ibu Pejabat Polis Daerah (IPD) Shah Alam.

Katanya, tawaran diskaun tersebut akan berakhir esok dan orang ramai boleh menyelesaikan tunggakan saman trafik dengan berkunjung ke AKM Selangor atau di IPD Shah Alam dari jam 9 pagi hingga 4 petang.

“Semua kesalahan saman trafik akan diberi pengurangan kecuali kesalahan kemalangan; kesalahan kategori tidak boleh dikompaun; berstatus perbicaraan; kenderaan berat; memotong secara merbahaya; menggunakan lorong kecemasan; tidak patuh lampu isyarat merah; memotong di garis berkembar dan pengubahsuaian ekzos kenderaan,” katanya.

AKM Selangor yang dianjurkan Kementerian Pembangunan Usahawan dan Koperasi (KUSKOP) itu, membawa tema ‘Usahawan Keluarga Malaysia Penggerak Ekonomi Negara’ dan akan melibatkan kira-kira 100 reruai usahawan industri kecil dan sederhana serta 109 aktiviti sepanjang tiga hari penganjuran.

Pelbagai kaunter perkhidmatan kementerian dan agensi juga dibuka bagi jelajah tersebut selain program Karnival Kerjaya Jamin Kerja Keluarga Malaysia dan Jualan Murah Keluarga Malaysia yang bermula dari jam 9 pagi hingga 9 malam. – Bernama


Permohonan i-Citra dibuka mulai esok

BANGI, 1 Zulhijjah 1442H, Ahad – Ahli Kumpulan Wang Simpanan Pekerja (KWSP) berusia 55 tahun ke bawah boleh membuat permohonan pengeluaran i-Citra mulai 12 Julai – tiga hari lebih awal daripada tarikh ditetapkan.

Jabatan Hal Ehwal Korporat KWSP dalam satu kenyataan berkata, permohonan itu boleh dibuat menerusi laman sesawang icitra.kwsp.gov.my.

Katanya, bagi memudahkan ahli mengemukakan permohonan dalam talian i-Citra, ahli dinasihatkan untuk memastikan nombor telefon bimbit mereka adalah sama seperti dalam rekod KWSP bagi urusan penerimaan One-Time Password (OTP), di samping mempunyai akaun bank yang masih aktif untuk bayaran pengeluaran itu.

“i-Citra membolehkan ahli yang layak untuk membuat pengeluaran simpanan KWSP mereka sehingga jumlah maksimum RM5,000 tertakluk kepada jumlah baki simpanan dalam kedua-dua Akaun 1 dan 2.

“Jumlah pengeluaran yang diluluskan akan dibayar secara sehingga lima kali bayaran bulanan sebanyak RM1,000 sebulan tertakluk kepada baki simpanan. Pembayaran pertama i-Citra dijangka akan dikreditkan ke dalam akaun bank ahli bermula dari bulan Ogos 2021,” katanya.

Untuk maklumat lanjut berkenaan i-Citra serta cara-cara membuat permohonan, ahli boleh merujuk laman komunikasi rasmi KWSP, laman web di www.kwsp.gov.my, atau hubungi talian hotline i-Citra di 03-8922 4848.

Pengeluaran i-Citra diperkenalkan selaras dengan pengumuman Pakej Perlindungan Rakyat dan Pemulihan Ekonomi (PEMULIH) oleh Perdana Menteri, Tan Sri Muhyiddin Yassin pada 28 Jun lalu.

Ia adalah sebagai inisiatif jangka pendek bagi membantu pencarum yang terkesan dengan cabaran ekonomi akibat pandemik COVID-19 serta mengimbangi keperluan masa kini dan masa depan ahli.


Isma lancar Tabung Bantu Anak Yatim COVID

BANGI, 26 Rabiulawal 1443H, Selasa – Memahami kesedihan dan keperitan anak-anak yang kehilangan ibu bapa akibat COVID-19, Biro Keluarga dan Masyarakat Ikatan Muslimin Malaysia (Isma) tampil melancarkan projek khusus Tabung Bantu Anak Yatim COVID (Tabung BAYT).

Projek ini julung kali diadakan bertujuan mengumpul dana untuk disumbangkan kepada anak-anak yang kehilangan ibu bapa disebabkan wabak COVID-19.

Presiden Isma, Ustaz Muhammad Fauzi Asmuni berkata, inisiatif ini salah satu usaha Isma sebagai gerakan Islam menyuburkan budaya takaful di dalam masyarakat Islam di Malaysia.

Salah satu kekuatan masyarakat Islam adalah sikap perihatin serta ambil berat terhadap nasib yang menimpa anggota masyarakat lain.

“Isma berharap inisiatif ini akan mendapat sambutan yang baik dari masyarakat,” katanya menerusi kenyataan.

Sementara itu, Pengerusi Biro Keluarga dan Masyarakat Isma, Hajah Asma Ahmad berkata, anak-anak yatim berkenaan akan diberikan sokongan dari segi emosi dan psikologi melalui pelbagai program yang dianjurkan.

“Kita mempunyai program berbentuk jati diri dan pembangunan sahsiah di bawah Kelab Remaja (KRIM) dan Kelab Anak-Anak Hebat (NAZIM) yang berjalan di seluruh cawangan Isma di Malaysia.

“Hal ini kerana anak-anak ini sangat memerlukan kekuatan emosi untuk meneruskan kehidupan,” katanya.

Malah fokus utama dalam mewujudkan tabung ini adalah membantu anak-anak ini meneruskan kehidupan dan membantu persekolahan mereka sehingga mereka berumur 18 tahun.

“Kami juga akan menyediakan program-program motivasi kepada mereka secara berkala dan harapan kami agar bantuan ini membantu perkembangan diri anak-anak secara positif,” katanya.

Kesemua sumbangan akan diagihkan kepada anak-anak yatim melalui wakil ISMA di setiap negeri.

Orang ramai yang berhasrat untuk menyertai program ini boleh menyumbang ke akaun Pertubuhan Ikatan Muslimin Malaysia. 562218201823 (Maybank) Rujukan : AnakYatimCovid


Solat Tarawih pertama di Hagia Sophia selepas 88 tahun

ISTANBUL, 28 Syaaban 1443H, Khamis – Masjid Besar Hagia Sophia Turki di Istanbul akan mengadakan solat terawih yang pertama dalam tempoh 88 tahun, solat sunat yang dilakukan pada bulan Ramadan, lapor Agensi Anadolu (AA).

Beberapa acara untuk Ramadan juga akan diadakan di masjid itu, yang diubah suai menjadi muzium pada 1934. Pada 2020, statusnya kembali sebagai masjid yang dibuka untuk ibadah pada 24 Julai tahun itu.

Namun, masjid itu tidak digunakan kerana sekatan COVID-19 di Turki untuk mengelak risiko jangkitan.

Bagaimanapun, pihak berkuasa Turki memutuskan untuk membuka semula masjid itu pada Ramadan berikutan kebanyakan penduduk sudahpun divaksin dan jumlah kes baharu dan kematian semakin menurun.

Hagia Sophia dibina pada 532 SM. Ia dijadikan masjid pada 1453 selepas penaklukan Istanbul.

Ia digunakan sebagai gereja selama 916 tahun dan 86 tahun sebagai muzium. Dari 1453 hingga 1934, atau hampir 500 tahun, ia berfungsi sebagai masjid.

Pada 1985, Hagia Sophia telah dimasukkan ke dalam Senarai Warisan Dunia UNESCO.

Hagia Sophia juga merupakan antara destinasi pelancongan utama Turki dan terus dibuka untuk pelawat dari dalam dan luar negara.-  Bernama


Singapura lapor kes ke-10 cacar monyet

SINGAPURA, 27 Zulhijjah 1443H, Rabu – Singapura melaporkan satu lagi kes jangkitan baharu cacar monyet pada Selasa, menjadikan jumlah keseluruhan 10 sejak Jun lalu.

Kes terbaharu membabitkan seorang lelaki warga Taiwan berusia 28 tahun yang tinggal di Singapura dan baru pulang dari Kanada, kata Kementerian Kesihatannya dalam kemas kini di laman web.

Lelaki berkenaan mengalami simptom pada 22 Julai termasuk demam, sakit kepala, sakit otot dan kemudiannya ruam.

Lelaki itu mendapatkan rawatan pada Selasa dan dimasukkan Pusat Penyakit Berjangkit Kebangsaan pada hari yang sama, kata kementerian.

Kes bagaimanapun berada dalam keadaan stabil dan pengesanan kontak sedang dijalankan.

Kementerian berkata, kes jangkitan lelaki terbabit tidak berkait dengan mana-mana kes cacar monyet lain yang dilaporkan sebelum ini.

Cacar monyet adalah penyakit virus yang biasanya sembuh sendiri, dengan pesakit pulih dalam masa 14 hingga 21 hari.

Mereka yang dijangkiti biasanya mengalami demam, sakit kepala, sakit otot, sakit pinggang, bengkak kalenjar limfa, menggigil, lesu dan ruam.

Daripada 10 kes cacar monyet yang dilaporkan di Singapura sejak Jun, lima daripadanya adalah diimport dan lima lagi jangkitan tempatan.

Bagaimanapun, tiada satu pun kes berkenaan berkait antara satu sama lain.

Sebelum ini, Pertubuhan Kesihatan Sedunia (WHO) mengisytiharkan wabak cacar monyet sebagai kecemasan kesihatan global.-  Agensi


Lebih 600 petugas kesihataan dijangkiti COVID-19: Dr Adham

PUTRAJAYA, 30 Muharram 1442H, Jumaat – Lebih 600 petugas kesihatan di Malaysia telah dijangkiti COVID-19 sejak Februari sehingga semalam, kata Menteri Kesihatan Datuk Seri Dr Adham Baba.

Daripada jumlah itu, 406 adalah petugas di hospital kerajaan manakala selebihnya petugas dari hospital swasta dan hospital universiti, katanya.

Menurut Dr Adham, antara langkah diambil bagi membantu petugas Kementerian Kesihatan (KKM) kembali bersemangat selepas dijangkiti wabak itu adalah dengan menyediakan talian sokongan psikososial melalui Pusat Kesiapsiagaan dan Tindak Cepat Krisis Kebangsaan (CPRC).

“Mereka yang terkesan dengan kes-kes berkaitan psikososial, selain bertemu dengan pakar psikiatri, kami juga akan terus merawat mereka dan tidak akan membenarkan lagi mereka untuk merawat pesakit COVID-19,” katanya dalam sidang media selepas melancarkan ‘Putrajaya In Orange’ sempena Sambutan Hari Keselamatan Pesakit Sedunia 2020, di sini.

Menurutnya, antara isu yang diketengahkan petugas KKM melalui talian sokongan psikososial ialah tekanan kerana berjauhan dengan keluarga, terpaksa patuh pada Prosedur Operasi Standard yang ketat, keletihan dan isu berkaitan tuntutan bayaran elaun khas COVID-19.

Mengenai Sambutan Hari Keselamatan Pesakit Sedunia 2020, tiga bangunan dan dua jambatan di Putrajaya diterangi dengan cahaya lampu jingga selama empat hari bermula malam ini.

Bangunan tersebut ialah Pejabat Perdana Menteri, Kementerian Komunikasi dan Multimedia dan Zenith Hotel, manakala dua jambatan itu ialah Jambatan Seri Warisan dan Jambatan Seri Saujana.

Dr Adham berkata bangunan lain di sekitar Putrajaya pula dinyalakan dengan pencahayaan fasad jenis Festive Mode warm white pelbagai tona dan spektrum jingga.

“Ini simbol solidariti serta komitmen terhadap keselamatan pesakit. Ia juga sebagai tanda penghargaan kepada semua anggota kesihatan atas jasa mereka dalam memastikan keselamatan pesakit, khususnya semasa pandemik COVID-19,” katanya.

Dr Adham berkata objektif utama Hari Keselamatan Pesakit Sedunia pada tahun ini adalah untuk meningkatkan kesedaran tentang kepentingan keselamatan anggota kesihatan yang berkait rapat dengan keselamatan pesakit.

“Anggota kesihatan perlu sihat dari segi fizikal dan mental untuk memastikan keselamatan pesakit terjaga terutamanya dalam krisis COVID-19,” katanya. – Bernama


4 lagi kluster baharu hari ini

KUALA LUMPUR, 13 Rabiulakhir 1442H, Ahad – Empat kluster baharu COVID-19 dikesan Kementerian Kesihatan (KKM) hari ini, masing-masing satu di Kuala Lumpur, Sabah, Selangor dan Kelantan.

Ketua Pengarah Kesihatan, Tan Sri Dr Noor Hisham Abdullah berkata di Kuala Lumpur ia melibatkan Kluser Tapak Bina Sungai Mulia di daerah Titiwangsa, dengan kes awal dalam kluster itu dilaporkan positif hari ini hasil saringan tempat kerja di sebuah tapak pembinaan.

“Sehingga kini, sejumlah 124 individu telah disaring, dan 23 kes telah dikesan positif COVID-19,” katanya dalam kenyataan, hari ini.

Bagi Kluster Batu Lima, ia melibatkan daerah Kota Kinabalu, Sabah dengan kes indeks dilaporkan positif COVID-19 pada 19 Nov, hasil saringan individu bergejala, dan sehingga kini sejumlah 118 individu disaring, dengan 49 kes dikesan positif COVID-19 dalam kluster itu.

Dr Noor Hisham berkata, Kluster Yayasan pula melibatkan daerah Klang, Selangor dengan kes indeks dilaporkan positif COVID19 pada 20 Nov, juga hasil saringan individu bergejala dan sehingga hari ini, sejumlah 190 individu disaring, dengan 21 kes dikesan positif COVID-19 dalam kluster berkenaan.

Mengenai Kluster Hilir, beliau berkata ia melibatkan empat daerah di Kelantan iaitu di Kota Bharu, Tumpat, Bachok dan Pasir Puteh.

“Kes indeks dilaporkan positif COVID-19 pada 24 Nov hasil saringan individu bergejala dan sehingga kini, sejumlah 975 individu disaring, dengan 21 kes dikesan positif COVID-19 dalam kluster ini,” katanya.

Dr Noor Hisham berkata, penambahan empat kluster baharu itu menjadikan jumlah kluster yang dilaporkan setakat hari ini adalah sebanyak 359.

Dalam pada itu beliau turut memaklumkan Kluster Megah yang melibatkan daerah Sandakan, Sabah ditamatkan hari ini, sekali gus menjadikan jumlah kluster tamat ialah sebanyak 176.

Sementara jumlah kluster aktif yang dipantau adalah sebanyak 183. – Bernama


14 lagi hospital rawat pesakit COVID-19

PUTRAJAYA, 6 Jamadilakhir 1442H, Selasa – Sebanyak 14 lagi hospital Kementerian Kesihatan (KKM) di seluruh negara melibatkan keseluruhan 539 buah katil, ditetapkan sebagai hospital COVID-19 khususnya bagi merawat pesakit kategori tiga, empat dan lima.

Ia melibatkan Hospital Sultan Ismail yang menyediakan 20 katil, Hospital Muar (24) dan Hospital Sultanah Nora Ismail (28) di Johor; Hospital Serdang (108) dan Hospital Selayang (56) di Selangor; serta Hospital Sultan Abdul Halim, Kedah (60).

Di Pahang, tiga hospital terlibat iaitu Hospital Pekan (12), Hospital Jengka (50) dan Hospital Muadzam Shah (28); Hospital Setiu, Terengganu (56); Hospital Jeli, Kelantan (24); Hospital Kudat, Sabah (29); selain Hospital Limbang (28) dan Hospital Sarikei (16), di Sarawak.

Ketua Pengarah Kesihatan Tan Sri Dr Noor Hisham Abdullah dalam sidang media harian perkembangan COVID-19 hari ini berkata, KKM perlu meningkatkan jumlah hospital COVID-19 ekoran peningkatan kes ketika ini.

“Semasa gelombang kedua COVID-19, hanya terdapat dua hingga tiga peratus pesakit kategori empat dan lima, namun ia meningkat kepada 15 peratus ketika ini dan kalau kita campur kategori tiga, mungkin dalam jangkaan 20 peratus. Jadi, kalau kita ada 3,000 pesakit yang telah dikesan, 20 peratus daripada 3,000, maknanya 600 (pesakit) akan dimasukkan ke hospital,” katanya.

Dalam pada itu, Dr Noor Hisham berkata, KKM masih melihat dan memperkemaskan prosedur, bagi memantau kes positif COVID-19 yang tiada gejala dan tidak berisiko untuk dikuarantin di rumah masing-masing, dan memastikan mereka mematuhi syarat ditetapkan KKM.

“Kita syorkan mereka guna aplikasi MySejahtera untuk pemantauan harian oleh pihak pegawai kesihatan. Kalau rumah sesuai untuk ditempatkan pesakit, kita nasihatkan mereka duduk di rumah. Kalau boleh ada bilik air sendiri serta amalkan penjarakan fizikal, supaya tidak menjangkiti orang lain,” katanya.

Bagaimanapun, beliau berkata, pesakit kategori satu dan dua yang berisiko jika ditempatkan di rumah, akan tetap dibawa ke pusat Pusat Kuarantin dan Rawatan COVID-19 Berisiko Rendah (PKRC), untuk pemantauan.

Mengulas mengenai dakwaan seorang wanita yang tular di media sosial bahawa suaminya mendapat jangkitan COVID-19 semasa menerima rawatan di Hospital Serdang, Dr Noor Hisham berkata, perkara itu sedang dalam siasatan KKM, namun tidak menolak jangkitan boleh berlaku antara petugas kesihatan dengan pesakit dan antara pesakit dengan petugas.

“Inilah sebabnya KKM tidak menggalakkan pelawat datang ke hospital, kerana di hospital ada risiko yang tinggi iaitu jangkitan boleh berlaku, sebab banyak hospital kita hospital bukan COVID-19 pun, ada mengambil pesakit COVID-19 untuk rawatan,” katanya.

Tambahnya, KKM juga sedang melihat kaedah untuk menambah baik prosedur bagi mengelak jangkitan dalam kalangan petugas kesihatan dan pesakit bukan COVID-19. – Bernama


Rejim pengganas Israel, AS bimbang jika Hamas menang pilihan raya

TEL AVIV, 29 Syaaban 1442H, Ahad – Setiausaha Negara Amerika Syarikat (AS), Antony Blinken dan Menteri Luar Negeri rejim Israel, Gabi Ashkenazi dilaporkan bimbang dengan potensi kemenangan pergerakan Hamas dalam pilihan raya Parlimen akan datang.

Ashkenazi menyatakan kebimbangan yang semakin meningkat terhadap kemungkinan kemenangan calon Hamas dalam pemilihan bulan depan dalam perbualan menerusi panggilan telefon dengan rakannya dari AS pada hari Jumaat, RT melaporkan memetik laman web Zionis Walla yang berpusat di Tel Aviv.

Menurut laporan itu, diplomat tertinggi Israel mendakwa bahawa kemungkinan kemenangan Hamas yang berpusat di Gaza sebagai hasil daripada perpecahan yang semakin meningkat di antara kumpulan Fatah – saingan Hamas, yang berpusat di Tebing Barat.

Berkongsi kebimbangan yang sama dengan Ashkenazi, diplomat AS menegaskan bahawa siapa pun yang mengambil bahagian dalam pilihan raya Palestin mesti ‘menjauhkan keganasan, mengenali Israel dan menghormati perjanjian sebelumnya’.

Blinken juga dengan ironinya mendakwa Washington percaya bahawa ‘Palestin harus menikmati kebebasan, keamanan, kemakmuran dan demokrasi’.

Dalam pada itu, Blinken berkata, meskipun Washington tidak menentang pilihan raya itu diadakan, beliau dan pegawai Israel berbarap agar rakyat Palestin menangguhkan pilihan raya.

Kenyataan itu dibuat hampir seminggu setelah pegawai pilihan raya Palestin mengumumkan persetujuan daripada semua 36 permohonan yang dikemukakan oleh kumpulan-kumpulan politik untuk mencalonkan diri dalam pemilihan perundangan yang sudah lama ditunggu.

Pungutan suara itu adalah sebahagian daripada usaha oleh kumpulan-kumpulan utama Palestin, termasuk Fatah dan Hamas, untuk meningkatkan sokongan terhadap pemerintahan Palestin.

Kepemimpinan Palestin telah berpecah antara Fatah dan Hamas sejak tahun 2006. Ketika itu, Hamas mencatat kemenangan besar dalam pemilihan Parlimen di Semenanjung Gaza yang dikepung Israel.

Sejak itu Hamas menjalankan kawasan pergunungan berpenduduk padat, sementara Fatah berpusat di wilayah autonomi Tebing Barat yang diduduki.

Pada bulan Januari, Presiden Palestin, Mahmoud Abbas mengumumkan pilihan raya 2021 juga akan merangkumi pemilihan presiden pada 31 Julai dan pemilihan Majlis Kebangsaan dijadualkan pada 31 Ogos. – Agensi


Seludup 28 pendatang tanpa izin guna treler gagal

KUNAK, 5 Rejab 1442H, Rabu – Taktik seorang lelaki menyeludup keluar 28 pendatang tanpa izin dengan menyembunyikan mereka di dalam ‘bucket’ lori treler dipandunya gagal mengaburi pihak berkuasa, apabila ditahan di kawasan Sekatan Jalan Raya (SJR) KM 38 Jalan Kunak Tawau dekat sini, dua hari lalu.

Suspek lelaki tempatan berusia 39 tahun yang memandu treler dari Lahad Datu itu, menyorokkan 17 lelaki, lima wanita, empat kanak-kanak lelaki serta dua kanak-kanak perempuan warga Indonesia berusia antara 5 hingga 55 tahun, di dalam ‘bucket’ lori dipercayai menuju ke Tawau.

Tangkapan itu dilakukan enam pegawai Jabatan Imigresen yang dalam operasi Ops Serkap antara 9 malam hingga 12.30 tengah malam, dengan bantuan anggota polis serta tentera yang sedang bertugas di SJR berkenaan.

Pengarah Imigresen Sabah Muhamad Sade Mohamad Amin berkata, pegawai operasi itu mulai mengekori treler dari Jalan Assam, Lahad Datu sehingga di SJR KM 38, sebelum menahan individu berkenaan.

“25 yang ditahan termasuk enam kanak-kanak melakukan kesalahan di bawah Seksyen 6(1)(c) Akta Imigresen 1959/63, iaitu tidak mempunyai dokumen yang sah.

“Manakala tiga lagi melakukan kesalahan di bawah Seksyen 15(1)(c ) Akta Imigresen 1959/63, iaitu kesalahan telah tamat tempoh pas, di samping suspek tempatan disyaki melakukan kesalahan di bawah Seksyen 26A Akta Antipemerdagangan Orang dan Penyeludupan Migran (ATIPSOM) 2007,” katanya.

Menurutnya kesemua tahanan itu dibawa ke Pusat Kurantin Transit Dewan Tun Datu Haji Mustapa, Lahad Datu untuk siasatan lanjut.

Sementara itu Komander Kawasan Keselematan Khas Pantai Timur Sabah (ESSCom) Datuk Ahmad Fuad Othman turut mengesahkan tangkapan pendatang tanpa izin di kawasan SJR dengan bantuan pasukan keselamatan yang dalam tugas berkawal.

“Ini merupakan taktik baharu untuk menyeludup, dan saya difahamkan mereka ini mahu ke ladang-ladang, kes itu masih dalam siasatan,” katanya lagi.

Beliau dalam pada itu berkata atur gerak Operasi Cegah Pati (OCP) Daratan yang dilaksanakan pihaknya sejak 7 Okt lalu selepas OCP Laut, banyak menghasilkan kejayaan tangkapan puluhan individu serta rampasan bernilai jutaan ringgit. – Bernama


Sistem ekonomi yang beri impak hidup lebih bermaruah

1.APABILA kita mendengar orang bercakap tentang ekonomi, kita sering mendengar ahli pakar di kaca televisyen, atau mereka yang mempunyai ‘followers’ di Twitter atau di ClubHouse berbicara mengenai Keluaran Dalam Negeri Kasar (GDP) yang telah menguncup sebanyak 5.6 peratus untuk tahun 2020 (BNM, 2021).

Ataupun mereka yang berbincang mengenai RM259 bilion pakej rangsangan ekonomi yang dilaksanakan bagi menangani masalah COVID-19 yang melanda negara kita sejak tahun lalu.

2.Tetapi hakikatnya, isu ekonomi adalah isu sebenarnya lebih dekat dengan kita.

Ianya berkaitan dengan kesejahteraan kita sebagai seorang manusia, seorang anak, seorang suami, isteri yang bertanggungjawab ke atas mereka yang bergantung kepada kita.

Sejauh manakah kita boleh berfungsi sebagai seorang manusia?

3.Pandemik ini telah mendedahkan bahawa sistem ekonomi yang sepatutnya memelihara kebajikan rakyat, sekarang berada di dalam keadaan yang rapuh.

3.1 Populasi dunia kini sedang berubah dengan pantas. Fenomena penuaan penduduk sedang melanda negara kita dan negara-negara lain.

Buat pertama kalinya dalam sejarah dunia, terdapat lebih ramai orang berusia lebih 64 tahun berbanding kanak-kanak yang berumur kurang dari 5 tahun.

Lebih ramai orang yang berusia akan hidup dengan kita, menjadi sebahagian daripada populasi negara.

Namun kini, sembilan peratus warga emas kita hidup di bawah garis pendapatan kemiskinan (HIES DOSM, 2009).

•Kita tidak mempunyai infrastruktur awam yang kukuh
•Kos kesihatan meningkat 10 peratus hingga 15 peratus setiap tahun
•71 peratus daripada ahli KWSP mempunyai simpanan persaraan kurang dari RM50 ribu

Adakah kira bersedia menempuhi fenomena global ini? Jauh sekali.

3.2 Isu pengangguran adalah isu yang sentiasa hangat. Kebanyakan daripada rakyat Malaysia bukan sahaja terdedah kepada isu pengangguran, tetapi juga mengalami risiko hilang punca pendapatan.

Zaman sudah berubah, dan pelbagai jenis pekerjaan telah wujud. Pekerja gig dan yang berkerja sendiri (freelancer), sebagai contohm tidak dilindungi oleh apa-apa sistem keselamatan sosial yang wajib di Malaysia ini.

Kalau apa-apa terjadi seperti kemalangan dan sebagainya, mereka berisiko untuk hilang pendapatan, jatuh miskin dan mungkin lebih parah – nyawa mereka.

Yang bekerja di bawah majikan pula, mengalami masalah struktur gaji yang rendah. 1 daripada 2 pekerja di Malaysia mempunyai gaji kurang daripada RM2,400.

Ini lebih rendah daripada gaji hidup wajar, RM2,700 sebulan. Pelaksanaan gaji minima hanyalah dilakukan di Malaysia pada tahun 2013, static berada di para RM1,000 selama tiga tahun sehinggalah dinaikkan kepada RM1,100 pada 2019.

3.3 Untuk kaum wanita pula, sumbangan mereka khususnya kerja-kerja penjagaan tidak formal tidak diiktiraf sebagai satu aktiviti yang menyumbang kepada ekonomi negara.

Jaga anak-anak, ibu bapa yang sudah tua atau ahli keluarga yang sedang sakit, misalnya.

Ini tidak diiktiraf sebagai aktiviti ekonomi. Kaum wanita bukan sahaja bekerja dan menjaga anak-anak, tetapi mereka juga menjadi ‘guru’ di rumah ketika sekolah dalam talian berlangsung.

‘They not only face double burden, but some say triple burden.’

Tambahan lagi, cuti dan faedah bersalin bukan sahaja untuk kaum wanita, tetapi juga kaum bapa, di Malaysia agak pendek berbanding di negara-negara lain.

Ada negara jiran kita, yang memperuntukkan enam bulan ataupun sebulan kepada para bapa untuk membantu para ibu menjaga anak-anak yang baru lahir.

4. Rakyat rata-ratanya tersepit. Kita adalah sandwhich generation. Perlu menyara anak-anak dan juga menjaga ibu-bapa yang sudah tua. Kos hidup yang tinggi membebankan tambah lagi dengan struktur gaji yang rendah.

5. Jadi, kita memerlukan satu sistem ekonomi yang kukuh, bernafas baru yang mengambil kira sudut keselamatan sosial rakyat yang memberikan paras gaji yang bermaruah, mengiktiraf sumbangan wanita dan satu struktur ekonomi yang bersedia menghadapi cabaran fenomena penuaan penduduk.

5.1 Struktur gaji yang rendah perlu diubah supaya kaum belia kita dan rakyat secara keseluruhannya dibayar gaji yang bermaruah untuk hidup yang lebih baik:

a. Penstrukturan gaji yang meletakkan gaji wajar sebagai penanda aras

5.2 Sistem perlindungan sosial yang melindungi semua orang daripada anak-anak kita sehinggalah ibu-bapa kita perlu wujud di negara ini:

a. Infrastruktur awam yang efisien dan dapat dinikmati pelbagai lapisan masyarakat
b. Pencen sosial yang asas
c. Perlindungan sosial kepada yang bekerja sendiri, pekerja gig, abang dan kakak rider

5.3 Kita perlu mengiktiraf sumbangan wanita di negara ini. Wanita bukan sahaja menjaga keluarga dan anak-anak, tetapi mereka juga mendidik generasi masa hadapan yang menjadi tunjang kepada ekonomi negara kelak:

a. Manfaat bersalin kepada ibu yang bakal menimang cahaya mata

6.Tiba masanya kita perlukan nafas baru, idea baru dan wajah baru. Kita perlukan sistem ekonomi yang bukan sahaja fokus kekayaan negara ataupun produktiviti rakyat semata-mata.

Kita berhak untuk menjalani kualiti hidup yang lebih bermaruah dan lebih baik. Bukan sahaja untuk diri kita hari ini, tetapi untuk anak-anak kita dan generasi 10-20 tahun yang akan datang.

Sudah tiba masanya legasi baru bermula.

Fatin Nadhirah Jamalolail
BERJASA Wilayah Persekutuan


Kaji semula sistem demokrasi Malaysia: Tun M

Oleh Athirah Huda Zalhe

SHAH ALAM, 13 Rabiulakhir 1445H, Sabtu – Malaysia perlu mengkaji semula sistem demokrasi supaya amalannya dapat menjamin negara memiliki sebuah kerajaan yang cekap dan berkebolehan, kata Tun Dr Mahathir Mohamad.

Bekas Perdana Menteri itu berkata, walaupun demokrasi berjalan dengan baik di beberapa negara Barat, ini tidak bermakna sistem berkenaan berjaya untuk Malaysia mempunyai kerajaan yang berwibawa dan mampu mentadbir dengan baik.

Dalam hujahnya itu, beliau merujuk situasi pada Pilihan Raya Umum Ke-15 (PRU15) lalu, apabila amalan demokrasi gagal memberikan hasil seperti yang diharapkan rakyat kerana parti kalah menjadi kerajaan, manakala pihak menang tidak mendapat tempat.

“Dalam PRU15, tiada satu parti pun yang disukai oleh ramai sehingga kita menghadapi satu masalah tidak dapat mendirikan kerajaan kerana tiada parti yang menang (kerusi Parlimen) cukup.

“Dan apa yang berlaku, orang yang kalah dan ditolak rakyat ini mencantum parti menjadi satu, maka memperoleh jumlah wakil rakyat yang cukup untuk mendirikan kerajaan.

“Ini bukan orang yang dipilih, malah ditolak rakyat. Sebab itu sistem demokrasi ini tidak menjamin negara akan memiiliki kerajaan yang cekap dan berkebolehan,” katanya dalam forum ‘Minda Negarawan: Malaysia Baharu Impian Bersama’ sempena Sidang Nasional BERJASA 2023 di sini, hari ini.

Mengulas lanjut, Dr Mahathir percaya situasi PRU15 lalu adalah akibat daripada terlalu banyak perpecahan parti politik yang wujud dalam negara.

“Kalau kita lihat negara demokratik yang maju, mereka biasanya mempunyai dua buah parti sahaja. Bila ada dua parti dalam pilihan raya, maka mana-mana satu akan dapat kemenangan.

“Jarang terjadi, yang mana kedua-dua parti mendapat sokongan sama 50-50 dan tidak boleh menentukan siapa kerajaan,” katanya.

Namun, beliau berkata, adakalanya situasi itu berlaku dan pilihan raya lain terpaksa diadakan sekali lagi untuk menentukan parti mana yang lebih disukai seperti di Turkiye sebelum ini.

“Sebab itu kalau lihat keadaan di Malaysia, kita menolak dua parti bertanding tetapi pecah banyak parti. Memang hasrat parti-parti ini baik, tetapi kalau kita berpecah dalam pemilihan, mungkin tiada satu parti pun dapat kemenangan mendirikan kerajaan.

“Ini sebab kita perlu kaji semula sistem demokrasi ini, bagaimanakah nak guna sistemnya untuk kita tentukan sebuah kerajaan yang dipilih mendapat sokongan daripada majoriti suara rakyat,” katanya.


Zahid-Tun M terus bertelagah

BANGI, 7 Rabiulawal 1444H, Selasa – Datuk Seri Ahmad Zahid Hamidi menyangkal dakwaan Tun Dr Mahathir Mohamad kononnya UMNO tidak mempedulikan rakyat, sebaliknya hanya mahu menjadi Perdana Menteri.

Presiden UMNO itu berkata, parti itu pernah membuktikan sebaliknya dengan berlapang dada menyokong Presiden Parti Pribumi Bersatu Malaysia (Bersatu) menjadi Perdana Menteri kelapan.

Menurutnya, tindakan itu dilakukan tanpa sebarang syarat seperti dilakukan Presiden Bersatu terhadap Perdana Menteri kesembilan.

“Keputusan itu dibuat semata-mata demi kelangsungan pentadbiran kerajaan ketika itu yang amat penting kepada rakyat dan negara.

“Individu yang diketahui berulang kali mencerminkan kemahuan diri untuk terus menjadi Perdana Menteri ketika ini adalah Pengerusi GTA, Pengerusi PH dan Pengerusi PN,” bidasnya menerusi hantaran di Facebook beliau hari ini.

Pada masa sama, Ahmad Zahid turut mempertikaikan dakwaan Dr Mahathir bahawa ramai yang akan cedera dan mati sekiranya Pilihan Raya Umum ke-15 (PRU15) diadakan sekarang.

Tegasnya, tiada siapa dapat meramalkan dengan tepat sama ada banjir besar akan berlaku atau tidak.

“Usah memperlekehkan kewibaan pasukan keselamatan kita, malah Jabatan Meteorologi Malaysia menerangkan istilah hujan purata yang diramal berlaku tidak semestinya menyebabkan banjir besar.

“Bagaimanapun itulah jua pentingnya PRU15 diadakan sekarang untuk menyediakan sebuah kerajaan yang stabil dan kukuh bagi menjaga kebajikan rakyat,” katanya.

Sebelum ini, Pengerusi Penaja Gabungan Tanah Air (GTA) mendakwa, PRU15 digesa dilakukan awal kerana Belanjawan 2023 yang akan dibentangkan tidak lama lagi hanya boleh dikemukakan tetapi tidak dapat dibahas oleh parti lawan.

Oleh kerana itu, dakwanya, banyak ‘gula-gula’ akan diberikan supaya rakyat akan menyokong Barisan Nasional (BN)-UMNO.

Situasi itu juga membuatkan parti tersebut mengambil enteng kepentingan rakyat dalam mendepani keadaan genting termasuk bencana banjir yang dijangka akan berlaku tidak lama lagi.

“Jangan peduli bulan November banjir besar, angin kencang. Ramai tak boleh undi. Ramai kehilangan rumah. Ramai ditempatkan di tempat tertentu. Ramai yang akan cedera dan mati.

“Okaylah itu masalah mereka. Kerajaan akan tentukan penyokong UMNO boleh undi. Bantuan wang dan makanan boleh diberi,” dakwanya.


Umat Islam bertanggungjawab pertahan akidah anak Loh

Oleh Siti Hafidah Abd Ghaffar

BANGI, 19 Rejab 1443H, Isnin – Umat Islam sewajarnya mengambil perhatian dan memberi sokongan moral kepada ketiga-tiga anak Loh Siew Hong supaya kekal berada dalam keimanan mempertahankan akidah mereka.

Ketua Media Pertubuhan-Pertubuhan Pembela Islam (PEMBELA), Haji Rashidi Haris berkata, apabila seseorang itu telah menjadi muslim maka wajib bagi setiap saudara seagamanya mempertahankan akidah yang diyakininya agar tidak dicabuli dan dimurtadkan kembali.

Sehubungan itu, katanya, dalam kes tiga anak Loh yang telah memeluk Islam dan menjadi mualaf, maka wajib atas setiap muslim yang lain bukan hanya membela mereka supaya mempertahankannya, tetapi juga bertanggungjawab mendidik mereka supaya beramal dan amalan yang betul.

“Umat Islam tidak boleh berlepas tangan malahan dipertanggungjawabkan akan kebajikan seseorang itu sebaik sahaja ia menjadi mualaf.

“Jika agama lain yang kufur kepada Allah SWT boleh menjaga kebajikan penganut barunya, mengapa Malaysia yang dalam Perlembagaan termaktub pada Perkara 3, Islam adalah Agama Persekutuan, tidak berupaya menjaga, mempertahan, dan mendidik para mualaf,” katanya kepada Ismaweb.net.

Sementara mengulas mengenai pendengaran habeas corpus hari ini, Haji Rashidi berkata, ia akan menentukan sama ada ketiga-tiga anak itu akan kekal berada di bawah jagaan badan bukan kerajaan (NGO) Islam atau dikembalikan semula ke pangkuan ibu mereka.

Beliau bagaimanapun berpendapat penjagaan terhadap ketiga-tiga anak mualaf ini di bawah NGO Islam jauh lebih baik dan selamat.

Pautan terdahulu;


KPDNHEP tingkat pantau bekalan, harga susulan Pasar Borong KL tutup

PUTRAJAYA, 27 Ramadan 1442H, Ahad – Kementerian Perdagangan Dalam Negeri dan Hal Ehwal Pengguna (KPDNHEP) akan meningkatkan pemantauan dan penguatkuasaan terhadap rantaian bekalan barangan berikutan penutupan Pasar Borong Kuala Lumpur bermula hari ini hingga 16 Mei ini.

Menterinya Datuk Seri Alexander Nanta Linggi berkata pihaknya akan menilai situasi bagi memastikan bekalan barangan mencukup selain harga barang juga tidak terjejas menjelang sambutan Aidilfitri.

“KPDNHEP akan terus bekerjasama dengan agensi-agensi kerajaan yang terlibat seperti Lembaga Pemasaran Pertanian Persekutuan (FAMA), Lembaga Kemajuan Ikan Malaysia (LKIM) dan juga persatuan-persatuan peniaga yang terlibat dalam isu ini.

“Walaupun insiden ini bukan kali pertama berlaku, situasi ini perlu ditangani dengan baik supaya ia tidak dijadikan alasan untuk menaikkan harga barang-barang tertentu,” katanya dalam kenyataan di sini hari ini.

Sebelum ini dilaporkan Dewan Bandaraya Kuala Lumpur memutuskan menutup operasi bahagian ikan di pasar borong itu berikutan ada beberapa kes COVID-19 membabitkan operator dan pekerja di pasar berkenaan.

Nanta turut menyeru pengguna agar terus menjadi mata dan telinga KPDNHEP serta menyalurkan maklumat berkaitan salah laku peniaga yang melanggar undang-undang di bawah bidang kuasa kementerian itu secara rasmi.


Apa penyelesaian politik Perak?

DALAM perlembagaan negeri, tidak ada satu kaedah khusus untuk menentukan cara seseorang Menteri Besar hilang sokongan majoriti. Waktu DS Nizar hilang kuasa di Perak dahulu, ia diukur melalui lompatnya tiga orang ADUN, yang kemudiannya disahkan melalui pertemuan bersemuka setiap ADUN bersama Sultan Perak.

Kaedah yang biasa digunakan ialah melalui usul undi tidak percaya. Usul undi percaya sebenarnya agak ganjil, dan sepatutnya tidak perlu dibuat pun. Pihak kerajaan tidak perlu membuktikan seseorang Menteri Besar mendapat sokongan, sebab bukti sokongan hanya diperlukan ketika beliau dilantik oleh Sultan. Itu pun dibuat atas pertimbangan Sultan, bukannya melalui usul di dalam DUN.

Usul undi percaya bukan sahaja tidak perlu, bahkan ia ibarat jerat yang boleh merugikan kerajaan. Ia mungkin berguna sebagai senjata untuk pembangkang yang berhasrat menguji keutuhan kerjasama parti-parti kerajaan. Jadi bila ia digunakan oleh parti kerajaan, ia ibarat senjata makan tuan.

Jadi bila MB Perak kalah dalam undi percaya, maka dia dikira telah hilang sokongan. Mengikut Perlembagaan Perak dia perlu meletakkan jawatan, melainkan jika DUN dibubarkan oleh Sultan atas permintaannya. Jadi hanya ada dua pilihan: letak jawatan atau mohon bubar DUN.

Persoalannya, jika dia meletakkan jawatan, adakah Sultan mesti menerima peletakan jawatan itu? Jawapannya tidak semestinya. Sultan berhak membuat menelitian dan penilaian sebelum memutuskan samada menerima atau menolak peletakan jawatannya.

Dalam situasi ini, parti-parti yang mempunyai anggota dalam DUN perlu cepat bertindak. Mana-mana pihak yang mampu mencukupkan jumlah sokongan melebihi majoriti, maka layak untuk mentadbir kerajaan negeri. Mereka perlu tentukan tokoh yang ingin dijadikan Menteri Besar, dan tokoh itu mesti mendapat sokongan sekurang-kurangnya 30 orang ADUN daripada jumlah keseluruhan 59 kerusi.

Dalam situasi biasa, jika tiada mana-mana ADUN mendapat kepercayaan majoriti, maka DUN wajar dibubarkan, untuk memberi peluang kepada pilihan raya negeri dalam masa 60 hari. Tapi dalam situasi wabak COVID-19 sekarang, ia bukan satu pilihan yang baik. Oleh itu terdapat beberapa kemungkinan bagi merungkaikan situasi ini:

Pertama, MB sedia ada dibenarkan terus mentadbir, walau pun dengan sokongan yang tidak mencukupi. Situasi ini dianggap sebagai ‘minority government’ atau kerajaan minoriti. Kerajaan ini bersifat sementara melainkan jika beliau berjaya mengumpulkan semula sokongan.

Kedua, parti pembangkang berjaya mendapatkan sokongan tambahan dari ADUN Bebas atau ADUN kerajaan dan menubuhkan kerajaan baharu.

Ketiga, parti kerajaan mengadakan rundingan baharu dan kembali bergabung bagi memberikan sokongan kepada Menteri Besar yang baharu yang memiliki sokongan majoriti.

Keempat, tiada siapa yang layak mendapat sokongan majoriti sehingga memberi kesan kepada kelancaran kerajaan termasuklah untuk meluluskan belanjawan. Maka, DUN terpaksa dibubarkan dan PRN terpaksa diadakan.

Kelima, bagi mengelakkan PRN waktu wabak, maka kerajaan Persekutuan melalui YDPA mengisytiharkan darurat di Perak dan melantik mana-mana tokoh untuk memimpin Perak dalam tempoh berkenaan.

Sama-sama kita doakan agar Allah memberikan taufik dan hidayat kepada para pemimpin untuk memilih penyelesaian terbaik demi kesejahtaraan negara dan rakyat.

Dr Muhammad Fathi Yusof


Amal langkah berjaga, elak mudarat akibat cuaca panas melampau

BANGI, 13 Syawal 1444H, Khamis – Rakyat Malaysia perlu amalkan langkah berjaga-jaga bagi memastikan badan kekal sihat tanpa sebarang penyakit berikutan cuaca panas melampau yang melanda negara.

Pensyarah Jabatan Kesihatan Persekitaran dan Pekerjaan UPM, Prof Madya Dr Haliza Abdul Rahman berkata, rakyat Malaysia harus berwaspada terhadap tanda awal strok haba atau kejutan suhu panas berikutan cuaca panas dan kering ketika ini.

Beliau menasihatkan agar aktiviti di luar rumah dikurangkan kerana golongan yang terdedah dengan cahaya matahari berisiko terkena strok haba.

“Namun, jika perlu berada di luar bangunan atau rumah, mereka dinasihatkan memakai pakaian longgar, nipis, berwarna terang dan diperbuat daripada kain kapas atau linen kerana membantu meresap haba dan peluh, selain menggunakan cermin mata hitam, topi dan payung besar untuk perlindungan matahari serta kerap mandi untuk menyejukkan badan,” katanya.

Beliau berkata, setiap individu terutama orang dewasa perlu minum sekurang-kurangnya enam gelas air tanpa mengira tahap aktiviti bagi menggantikan air yang hilang akibat terhidrat sama ada berpeluh atau membuang air kecil.

“Minum minuman isotonik atau air kelapa juga digalakkan kerana boleh menggantikan garam dan mineral yang hilang ketika berpeluh.

“Makan lebih kerap, tetapi sedikit kerana makan dalam kuantiti banyak, terutama tinggi kadar karbohidrat menaikkan kadar metabolisme dan membuatkan badan terasa panas,” katanya.

Beliau juga berkata, golongan wanita perlu mengurangkan solekan ketika berada di luar rumah kerana dikhuatiri terdapat bahan dalam produk kosmetik yang menyekat aliran peluh, sekaligus menyebabkan rasa panas pada bahagian muka.

“Strok haba hingga mengakibatkan kematian jarang berlaku di Malaysia, tetapi dalam keadaan cuaca panas, masyarakat perlu berhati-hati kerana ia boleh berlaku kepada sesiapa, terutama golongan berisiko,” katanya.


Hanya kakitangan lengkap dua dos boleh masuk premis sekolah

PUTRAJAYA, 2 Safar 1443H, Khamis –  Hanya kakitangan sekolah yang sudah lengkap dua dos vaksin COVID-19 akan dibenarkan memasuki premis sekolah.

Kementerian Pendidikan Malaysia (KPM) berkata, keputusan itu bagi memastikan usaha mencapai imuniti kelompok di kawasan sekolah.

Arahan itu melibatkan pekerja perkhidmatan kebersihan bangunan dan kawasan (KBK), perkhidmatan kawalan keselamatan (PKK), perkhidmatan bekalan makanan bermasak (BMB) serta bekalan makanan mentah (BMM).

Mereka perlu menjadi penerima dos lengkap yang sudah melepasi hari ke-14 daripada tarikh kedua suntikan sama ada untuk vaksin Pfizer, AstraZeneca dan Sinovac.

“Bagi penerima vaksin satu dos keluaran syarikat Johnson & Johnson serta CanSino pula, mereka perlu melepasi hari ke-28 dari tarikh suntikan,” kata pekeliling yang dikeluarkan Timbalan Ketua Setiausaha (Perancangan dan Pembangunan) kementerian itu, Noor Azman Abdul Rahman.

Arahan itu dibuat selaras dengan pengumuman Menteri Kanan Pendidikan, Datuk Dr Mohd Radzi Jidin, bahawa sesi persekolahan secara bersemuka dalam tempoh Pelan Pemulihan Negara (PPN), yang akan dilaksanakan secara berperingkat mulai 3 Oktober depan.

Ia juga tertakluk kepada penilaian risiko oleh Kementerian Kesihatan (KKM) dan prosedur operasi standard (SOP) oleh Majlis Keselamatan Negara (MKN).

Berikutan itu, KPM mengingatkan kontraktor perkhidmatan PKK, KBK, BMB dan BMM untuk memastikan pekerja seliaan mereka lengkap divaksinasi sebelum memasuki kawasan sekolah.


Siasatan ajaran sesat Hadi Minallah sedang diperincikan

SHAH ALAM, 27 Muharam 1444H, Khamis – Siasatan berkaitan ajaran sesat Hadi Minallah sedang diperincikan dan laporan mengenainya dijangka dikeluarkan tidak lama lagi.

Pengerusi Jawatankuasa Tetap Hal Ehwal Agama Islam, Hal Ehwal Pengguna dan Industri Halal Selangor, Mohd Zawawi Ahmad Mughni berkata, Jabatan Agama Islam Selangor (JAIS) sedang menyiasat sama ada ajaran itu membabitkan warga tempatan atau warga asing.

“Setakat ini, kita masih menunggu siasatan dan laporan penuh berkenaan. Kenyataan lanjut akan dikeluarkan JAIS dalam tempoh terdekat,” katanya seperti dilapor akhbar tempatan.

Terdahulu, Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary mendedahkan bahawa penyebaran ajaran sesat itu turut dikesan di Selangor, Johor dan Kedah.

Katanya, semua keputusan berkaitan ajaran sesat seperti tindakan undang-undang atau menfatwa bagaimanapun diserahkan kepada kerajaan negeri masing-masing.

Bagaimanapun, beliau berkata, setakat ini langkah pencegahan awal telah diambil oleh pihak berwajib bagi mengekang penyebaran ajaran baharu itu.

“Tindakan pemantauan turut dilakukan terhadap mana-mana ajaran lain yang membawa kepada kesalahan dari sudut agama.

“Walaupun belum didedahkan lagi, tapi kita ada kemudahan untuk memantau dan sentiasa mendapatkan maklumat, yang timbul (ajaran) itu sudah sampai masanya, tetapi yang belum lagi sedang dalam pengawasan,” katanya.


Iran senarai hitam lebih ramai pegawai EU

TEHRAN, 4 Rejab 1444H, Khamis – Iran memperkenalkan beberapa sekatan terhadap pegawai Eropah dan entiti yang menyokong aktiviti pengganas serta mencetuskan kekacauan di negara tersebut.

Kementerian Luar menyenarai hitamkan tiga entiti dan 22 individu dari Kesatuan Eropah (EU) sebagai tambahan kepada satu entiti dan lapan pegawai dari United Kingdom (UK) sebelum ini.

Di dalam EU, Iran menyasarkan Radio J, sebuah stesen radio komuniti Yahudi yang berpangkalan di Paris; Rakan Eropah Israel dalam Parlimen Eropah; dan syarikat pembinaan Heberger untuk ‘penyertaan dalam pembinaan peralatan kilang’ yang didakwa digunakan untuk mencipta senjata kimia yang digunakan dalam Perang Iran-Iraq pada 1980-an.

Malah, Iran juga menyenarai hitamkan beberapa Ahli Parlimen Eropah, pegawai bandar, komander polis dan tentera, dan tiga eksekutif majalah, Perancis Charlie Hebdo, baru-baru ini susulan menerbitkan karikatur yang mempersendakan pemimpin Iran.

Tidak ketinggalan dua pemimpin sayap kanan Sweden, Rasmus Paludan dan Edwin Wagensveld, berikutan tindakan ‘menghina Al-Quran’.

Sementara dari United Kingdom (UK), Tehran menyenarai hitamkan badan pemikir Henry Jackson Society sebagai tambahan kepada ketua pendakwa raya, beberapa pegawai kanan tentera dan perisikan semasa termasuk seorang bekas ketua pihak berkuasa penjara.

Sekatan baharu itu adalah perkara sama seperti sebelum ini yang diumumkan oleh Tehran termasuk larangan masuk ke Iran dan melakukan rampasan sebarang aset yang mungkin dimiliki oleh sasaran di negara tersebut.

Langkah-langkah berkenaan dibuat dua hari selepas EU dan UK memukul puluhan pegawai dan entiti Iran dengan sekatan. – Agensi


Negara haram Israel musnahkan kampung Palestin kali ke-186

BAITULMAQDIS, 8 Ramadan 1442H, Selasa – Kekejaman negara penjajah Israel ke atas rakyat Palestin tiada penghujungnya, meskipun umat Islam ketika ini sedang menyambut bulan Ramadan.

Terbaharu, rejim pengganas Israel bertindak memusnahkan penempatan di kampung al-Araqeeb untuk kali ke-186 di wilayah selatan Negev, lapor Agensi Anadolu.

Jawatankuasa Pertahanan al-Araqeeb, Aziz al-Touri berkata, pemusnahan struktur itu adalah kali ke-11 sejak bermulanya wabak COVID-19.

Beliau turut mengesahkan bahawa penduduk kampung berhasrat untuk membina semula kediaman dan bangunan lain yang musnah secepat mungkin.

Struktur rumah di kampung al-Araqeeb yang diperbuat daripada kayu dan plastik dihuni oleh 22 keluarga Palestin.

Penempatan itu mula dimusnahkan pada tahun 2010 dan ia akan dibina semula setiap kali dimusnahkan.

Israel menganggap tanah di perkampungan berkenaan kononny adalah milik negara penjajah itu.

Malah, negara haram Israel juga berusaha merebut tanah dan mengusir penduduk kampung. – Agensi


PAS kekal tolak kerjasama bawah ‘khemah besar’

BANGI, 10 Zulkaedah 1443H, Jumaat – PAS kekal pendirian menolak kerjasama dengan pembangkang di bawah ‘khemah besar’ dalam menghadapi Pilihan Raya Umum Ke-15 (PRU15).

Presidennya, Tan Sri Abdul Hadi Awang berkata, keputusan berkenaan telah dimaklumkan dan Presiden Parti Pribumi Bersatu (Bersatu), Tan Sri Muhyiddin Yassin juga menerima penolakan itu.

“PAS ada dimaklumkan dan tahu mengenai (khemah besar), tetapi kita tidak bersetuju dan memutuskan untuk menolaknya.

“Kita berbincang bersama dan tidak sembunyi-sembunyi, malah Muhyiddin menerima pandangan PAS,” katanya seperti dipetik akhbar tempatan hari ini.

Ahli Parlimen Marang itu menjelaskan, partinya sehingga kini komited memperjuangkan prinsip perpaduan ummah bagi menyatu-padukan umat Islam, disamping golongan bukan Islam tidak ekstrem.

Malah, menegaskan pihaknya tidak bersikap menyembunyikan perbincangan dan perjumpaan yang diadakan dengan parti politik atau pihak tertentu.

“Kami tidak sembunyi-sembunyi, pihak yang ada hubungan dengan kita, kita lapor, yang berhubung dengan PAS pun kita lapor, yang berhubung dengan dia pun dilapor dan kita buat keputusan bersama,” katanya.

Dalam pada itu, Abdul Hadi berkata, PAS tidak sesekali gentar dengan kekalahan dalam PRU sekiranya terus bersama dengan Perikatan Nasional (PN) tanpa gabungan dengan pembangkang lain.

“PAS telah melakukan ‘post mortem’ dalam tiga Pilihan Raya Negeri (PRN) di Sabah, Melaka dan Johor yang lepas dan mendapati pengundi Pakatan Harapan (PH) tidak lagi mengundi parti tersebut,” katanya.

Malah, parti itu juga bersedia dan boleh menerima hakikat sekiranya tewas pada PRU15.

“Orang duduk di atas yang biasanya takut jatuh. Kita pernah kalah, selalu kalah dan menang sekali,” katanya.


Pelajari sejarah ultra kiasu, kenali sikap, perangai mereka

BERMULA dengan isu kerusi majoriti Melayu, mereka terus mendesak agar  Sijil Peperiksaan Bersepadu (UEC) diiktiraf oleh kerajaan.

Badan bukan kerajaan (NGO) dan parti politik mereka senada dan sepakat mengambil peluang keemasan ketika kepimpinan negara berada dalam keadaan tidak stabil, berikutan majoriti kerajaan terlalu tipis.

Dalam tempoh terdekat akan ada lagi kumpulan lain membuat tuntutan sama atau tuntutan tambahan yang telah diperjuangkan sekian lama.

Mereka hanya menunggu ruang dan peluang untuk mendesak kerajaan menerima tuntutan mereka tanpa memikirkan kepentingan bersama rakan seperjuangan dalam politik.

Sebenarnya mereka tidak ada rakan politik dengan bangsa lain.

Politik mereka hanya untuk bangsa mereka sahaja. Mereka akan bersama dengan rakan apabila banyak kepentingan bangsa mereka diperolehi.

Kesimpulannya, mereka bukan rakan dan tidak boleh dibuat rakan dalam semua perkara. Sesiapa yang menjadikan mereka rakan hakikatnya mengkhianati bangsa Melayu untuk selama-lamanya.

Kita perlu belajar dari sejarah. Bermula kedatangan mereka ke Malaysia, sebab mereka datang ke Malaysia. Adakah kedatangan mereka untuk membela kemerdekaan negara ini? Sudah tentu tidak.

Penjajah Inggeris yang membawa mereka masuk untuk menjarah bersama harta di negara ini. Bagaimana kita boleh mengharapkan mereka menentang penjajah Inggeris, sedangkan Inggeris yang membawa masuk mereka ke Malaysia.

Penjajah Inggeris memberi mereka modal jutaan ringgit untuk membolot dan menjarah kekayaan Malaysia selain memberikan  tanah ribuan hektar kepada mereka, sedangkan masa itu bangsa Melayu hanya diberi satu ekar untuk tanaman padi sahaja.

Dalam politik mereka membawa ideologi komunis dari dulu hingga sekarang. Lihat saja apa tindakan mereka bila dapat menguasai kerajaan pada Pilihan Raya Umum (PRU) yang lepas.

Bagaimana parti Melayu boleh mengadakan kerjasama dengan mereka jika ideologi jauh bertentangan.

Mungkin satu ketika ada titik persamaan, tetapi mereka amat licik ketika lemah kerana mereka akan sanggup bersama dengan mana-mana kelompok atau parti.

Apabila  mereka kuat, lihat apa yang terjadi sekarang ini. Terus mendesak dan mendesak tanpa melihat rakan yang pernah bersama sebelum ini.

Sudah tiba masanya bangsa Melayu melihat ke depan nasib bangsa jika keadaan ini berterusan.

Tempoh 22 bulan ketika menguasai kerajaan telah membuktikan ketamakan mereka untuk menguasai sepenuhnya negara ini dalam semua bidang.

Ianya sehinggalah yang tinggal di kampung-kampung pun sudah mula membuka topeng topeng penyamaran, rupa-rupanya sebahagian besar mereka adalah sama dari dulu hingga sekarang.

Mereka tetap dengan ideologi komunis. Politik mereka adalah ideologi politik komunis. Lihatlah bagaimana sistem politik komunis di negara asal mereka.

Mereka juga tidak akan menerima mana-mana sistem pendidikan selain dari negara asal mereka di mana saja mereka berada.

Tiada sebarang kompromi dalam semua ideologi mereka. Ideologi dalam politik, pendidikan, ekonomi, budaya, sosial dan lain-lain semuanya mesti merujuk kepada negara asal mereka dimana saja mereka berada.

Sepatutnya tiada kerjasama politik dengan mereka, tiada kerjasama ekonomi dengan mereka , kerana keuntungan akan menyebelahi mereka dengan sifat tamak haloba.

Mereka mengorek harta di Malaysia bukan untuk diagih bersama dengan bangsa Melayu. Hanya untung picisan sahaja untuk bangsa Melayu, itupun Pak Sanggup bangsa Melayu sahaja yang boleh mengecap sedikit kesenangan hanya untung buangan mereka.

Untung yang akan dibuang sebagai umpan untuk menjarah seterusnya.

Bangsa Melayu perlu bangkit sebelum terlambat.

Sudah banyak negara-negara Melayu purba yang telah mereka takluki dan kuasai.

Ianya sehingga bangsa Melayu hilang identiti di negara tersebut bermula dengan kerajaan Melayu Funan.

Bangsa Melayu bukan sahaja hilang identiti tetapi hilang segala-galanya dan boleh diumpamakan sebagai hamba.

Lihat sahaja apa yang mereka pertahankan sekarang ini. Kerusi Parlimen majoriti Melayu mereka pertahankan kononnya hak mereka untuk selama-lamanya.

Dulu mereka diberi kerusi tersebut kerana semangat kerakanan. Apa yang mereka telah dapat tetap akan dipertahankan.

Begitu juga harta negara ini yang telah mereka jarah, tidak ada sebarang perkongsian dengan bangsa Melayu di negara ini bahkan mereka akan menuntut lebih banyak lagi kononnya kesamarataan dan keadilan yang sedikit berbaki lagi.

Apa yang mereka telah jarah itu menjadi hak mutlak mereka tanpa sebarang perkongsian.

Sikap buruk mereka dalam semua bidang kehidupan. Tak usah mengharapkan apa-apa kebaikan dari mereka kerana tiada sedikitpun terniat di hati mereka untuk membantu bangsa lain untuk bersama-sama maju dan makmur.

Ini adalah falsafah bangsa mereka. Kita perlu belajar dari sejarah silam sehingga sekarang sikap dan kelakuan mereka. Apa yang berlaku di negara asal mereka begitulah juga di negara ini.

Insaf sebelum terlambat. Nasib anak cucu dan keturunan kita bergantung kepada apa yang kita lakukan pada hari ini. Sebarang keputusan dan dasar negara kita pada hari ini menentukan nasib anak cucu kita masa mendatang.

Ustaz Sharipudin Ab Kadir
Ketua Perhubungan ISMA Kelantan

Penafian: Artikel ini adalah pandangan penulis. Ia tidak mewakili pendirian rasmi Ikatan Muslimin Malaysia (Isma), mahupun Ismaweb.net.


Kerusi PRN: BN takkan ketepi kompenen lain

IPOH, 9 Syawal 1444H, Ahad – Barisan Nasional (BN) tidak akan mengetepikan mana-mana parti gabungannya dalam soal pembahagian kerusi bagi Pilihan Raya Negeri (PRN) akan datang.

Setiausaha Agung BN, Datuk Seri Dr Zambry Abdul Kadir berkata, sebarang perbincangan pembahagian kerusi adalah atas persetujuan bersama parti-parti komponen BN.

“Semangat BN tetap kekal, sebarang perundingan melibatkan kerusi akan dibincang bersama-sama.

“Dalam mesyuarat Dewan Tertinggi (BN) semalam juga mengambil ketetapan ia akan dibincang baik dengan gabungan BN atau PH (Pakatan Harapan),” katanya.

Terdahulu media melaporkan Naib Presiden MCA yang juga Pengerusi MCA Pulau Pinang Tan Teik Cheng berkata perbincangan rundingan kerusi antara kedua-dua gabungan itu harus merangkumi semua parti komponen. – Bernama


Rejim Zionis larang kemasukan komoditi asas di Gaza

GAZA, 9 Muharram 1443H, Rabu – Sejak berakhirnya serangan rejim Zionis pada Mei lalu, negara pengganas itu terus melarang kemasukan bahan binaan ke Semenanjung Gaza yang dikepung.

Pakar Ekonomi di Dewan Perniagaan Gaza, Maher Al-Tabba berkata, Israel turut menyekat kemasukan ratusan komoditi asas lain sejak tiga bulan lalu.

Katanya, pendudukan Israel meneruskan penutupan sempadan antara Israel dan Gaza dan hanya membenarkan kemasukan bahan tidak penting.

“Israel membenarkan kemasukan mesin basuh, peti sejuk dan peralatan untuk sistem tenaga solar.

“Selain itu, komoditi yang tidak memberi kesan sebenarnya kepada penduduk Gaza,” katanya seperti dilapor Middle East Monitor.

Namun lebih menyedihkan, hak pendidikan seolah-olah disekat apabila rejim terus melarang kemasukan komputer yang diperlukan bagi pelajar serta sektor lain. – Agensi


UMNO Pahang sepakat bersama PAS depani PRU15

KUANTAN, 19 Rejab 1442H, Rabu – UMNO Pahang akan berkerjasama dengan PAS melalui Muafakat Nasional (MN) negeri itu untuk mendepani Pilihan Raya Umum ke-15 (PRU15).

Pengerusi UMNO negeri, Datuk Seri Wan Rosdy Wan Ismail berkata, pendirian itu dinyatakan dalam mesyuarat kepemimpinan MN Pahang, yang dihadiri oleh Pesuruhjaya PAS Pahang, Rosli Abdul Jabar dan timbalannya, Andansura Rabu.

“Mengenai Muafakat Pahang, saya secara konsisten menyebut bahawa ini adalah langkah terbaik untuk kelangsungan dan kestabilan pemerintahan dengan kepemimpinan UNNO/Barisan Nasional sekarang, begitu juga selepas pilihan raya.

“Lagipun, perjanjian ini diminta bukan hanya sahaja oleh ahli UMNO dan PAS, tetapi juga diminta dan diterima oleh rakyat negeri ini,” kata Wan Rosdy.

Beliau berkata, sejarah telah membuktikan bahawa selain Pahang, di Perlis juga Barisan Nasional (BN) terus mendapat mandat rakyat walaupun setelah kejatuhannya pada pilihan raya umum lalu.

Katanya, pertemuan pada Isnin (1 Mac), malam itu juga membincangkan pelbagai perkara, terutama berkaitan dengan kerjasama untuk menghadapi PRU15, lapor The Star.

“Dengan kekuatan BN negeri di mana UMNO menjadi tulang belakang, dan diperkukuhkan lagi dengan penyertaan PAS dalam Muafakat negeri, saya yakin kerjasama kita untuk menghadapi PRU15 akan memberikan hasil yang melebihi sasaran.

“Itulah sebabnya saya berharap kita dapat mengeratkan kerjasama kita berdasarkan kejujuran dan persahabatan sejati agar dapat melihat bangsa, agama dan Pahang terus terpelihara,” kata Wan Rosdy.

BN ketika ini memegang 25 kerusi di Dewan Undangan Negerui (DUN) Pahang, sementara PAS memegang lapan dan Pakatan Harapan sembilan.

PAS yang memperoleh keuntungan terbesar dalam pilihan raya lalu, meningkat dua kerusi daripada yang disandangnya sebelumnya.


KPDNHEP agensi utama siasat isu kartel daging: Hamid Bador

KUALA LUMPUR, 15 Jamadilawal 1442H, Rabu – Kementerian Perdagangan Dalam Negeri dan Hal Ehwal Pengguna (KPDNHEP) akan menjadi agensi utama dalam menyiasat isu kartel daging haram, kata Ketua Polis Negara Tan Sri Abdul Hamid Bador.

Beliau berkata, Polis Diraja Malaysia (PDRM) pula akan membantu KPDNHEP sekiranya terdapat mana-mana sudut yang membolehkan untuk dilakukan siasatan.

“PDRM pula menyiasat (dan) membuka kertas siasatan dari sudut dari mana perbuatan ini (dilakukan).. perbuatan ini telah menimbulkan keresahan, ketakutan dan kebimbangan rakyat.

“Kita akan buka kertas siasatan di bawah Seksyen 505(b) Kanun Keseksaan (kerana menyebabkan ketakutan dan kegentaran kepada awam),” katanya kepada Bernama selepas menerima penganugerahan Bintang Bhayangkara Utama di ibu pejabat polis Bukit Aman di sini hari ini.

Semalam, media melaporkan Pengarah Jabatan Siasatan Jenayah Bukit Aman Datuk Huzir Mohamed berkata, polis percaya kegiatan kartel daging import yang menggunakan label halal palsu itu melibatkan rangkaian luas serta didalangi sindiket dalam dan luar negara.

Setakat ini, polis menerima 13 laporan daripada orang awam di seluruh negara yang gusar dengan kemunculan isu berkenaan, selepas media melaporkan mengenai kegiatan kartel yang menyeludup daging sejuk beku dari beberapa negara sebelum membungkus semula daging berkenaan menggunakan logo halal di sebuah gudang di Senai, Johor. -Bernama


Kes SRC: Kawalan ketat polis di Kompleks Mahkamah Kuala Lumpur

KUALA LUMPUR, 7 Zulhijjah 1441H, Selasa – Polis memperketatkan kawalan di sekitar Kompleks Mahkamah Kuala Lumpur termasuk dua laluan masuk utama bangunan itu berikutan Mahkamah Tinggi dijadual mengumumkan keputusan kes Datuk Seri Najib Tun Razak yang menghadapi tujuh pertuduhan menyeleweng RM42 juta dana SRC International Sdn Bhd hari ini.

Tinjauan Bernama mendapati beberapa anggota polis ditempatkan di sekitar kawasan kompleks itu bagi mengawal aliran trafik dan situasi semasa.

Polis dilihat menggunakan pembesar suara untuk memaklumkan orang ramai yang hadir di luar kawasan pagar mahkamah supaya mematuhi prosedur operasi standard (SOP) dan memakai pelitup muka bagi mencegah penularan pandemik COVID-19.

Kira-kira 1,000 orang penyokong bekas perdana menteri itu yang juga Ahli Parlimen Pekan, berkumpul di pekarangan kompleks mahkamah, di sini, sejak jam 5.45 pagi ini.

Difahamkan sebanyak 20 buah bas digunakan bagi membawa penyokong Najib termasuk dari Pekan dan Chini.

Beberapa pengamal media yang mempunyai pas khas dibenarkan masuk tetapi jumlah wartawan dan jurufoto membuat liputan dihadkan selari dengan SOP COVID-19.

Sehingga 10.30 pagi, keadaan dilihat masih terkawal tanpa sebarang kekecohan dan kejadian tidak diingini. – Bernama


Kontak rapat suntik dos penggalak jalani kuarantin lebih singkat

KUALA LUMPUR, 14 Jamadilakhir 1443H, Isnin – Individu yang menjadi kontak rapat kes positif COVID-19 akan dikenakan tempoh kuarantin yang lebih singkat jika mereka telah mengambil suntikan dos penggalak.

Pada Oktober 2021, Perdana Menteri, Datuk Seri Ismail Sabri Yaakob telah mengurangkan tempoh kuarantin rumah wajib daripada 10 kepada tujuh hari untuk kontak rapat yang divaksin sepenuhnya.

Bagaimanapun, peraturan terkini Kementerian Kesihatan, yang berkuat kuasa pada Ahad, memerlukan kontak rapat yang telah menerima suntikan penggalak hanya menjalani kuarantin selama lima hari.

Manakala bagi mereka yang telah menerima vaksin lengkap, belum menerima vaksinasi lengkap serta mereka yang tidak divaksinasi, sebaliknya, perlu menjalani kuarantin tujuh hari jika mereka terdedah kepada kes positif.

Berdasarka  peraturan baharu, Kementerian Kesihatan juga memerlukan kontak rapat bergejala untuk menjalankan ujian kendiri menggunakan antigen kit ujian pantas (RTK-Ag) atau pergi ke fasiliti kesihatan, jika gejala bertambah teruk.

Jika tidak, kontak rapat hanya perlu menjalani ujian RTK-Ag pada hari terakhir tempoh kuarantin mereka di kemudahan penjagaan kesihatan awam atau swasta.

Arahan terbaharu kementerian itu turut memendekkan tempoh kuarantin bagi individu yang telah divaksin sepenuhnya yang didapati positif virus itu dan tidak menunjukkan gejala pada hari ketujuh.

Bagaimanapun, kuarantin wajib 10 hari akan dikuat kuasakan bagi kes bergejala serta kes positif yang tidak divaksin sepenuhnya atau tidak divaksinasi.


Kes buli: Ibu bapa, guru perlu pantau sikap pelajar-pelajar

IPOH, 6 Jamadilawal 1443H, Sabtu Ibu bapa yang mempunyai anak bersekolah di asrama diminta sentiasa melakukan pemantauan sebarang perubahan sikap pada mereka, supaya insiden membuli rakan-rakan sekolah tidak berlaku.

Menteri Besar Perak Datuk Seri Saarani Mohamad berkata guru dan warden asrama turut memainkan peranan penting untuk melakukan tindakan, sekiranya menyedari perubahan pada diri pelajar berkenaan.

“Kadang-kadang pelajar yang berada di asrama ini, tindakan mereka suka membuli ini mungkin satu cara untuk dia melepaskan perasaan tidak berpuas hati dengan sesiapa, barangkali dengan keluarga atau memang tidak mahu masuk asrama, tetapi dipaksa oleh keluarga.

“Jadi dia melepaskan tekanannya itu dengan cara memukul orang,” katanya ketika diminta mengulas insiden buli yang didakwa berlaku di Maktab Rendah Sains Mara (MRSM) Sultan Azlan Shah, Kuala Kangsar, seperti yang tular di media sosial semalam.

Saarani yang juga merupakan bekas seorang guru berkata gejala buli tidak boleh dipandang ringan, kerana ia berkait rapat dengan isu moral pelajar terbabit dan ia perlu ditangani segera bagi mengelakkan kejadian tidak diingini berlaku.

“Pada saya orang yang sanggup memukul orang ini ada masalah, dia tidak mempunyai perasaan dan emosinya tidak stabil, ini sangat berbahaya.

“Saya amat berharap kejadian buli ini tidak berulang, kerana berkali-kali kejadian buli ini berlaku di mana-mana. Apa yang saya pelik, orang yang merakam sampai hati pula melihatnya, sepatutnya orang yang merakam dan kawan yang berada di sekitar tempat kejadian, perlu membantu meredakan keadaan,” katanya.

Sebelum ini, Ketua Polis Perak Datuk Mior Faridalathrash Wahid berkata polis menahan enam suspek berusia 13 tahun, yang dipercayai terlibat dengan kes buli berkenaan bagi membantu siasatan.

Tindakan beberapa remaja yang dipercayai pelajar asrama menumbuk dan menendang seorang pelajar lain secara beramai-ramai, tular di media sosial menerusi beberapa video berdurasi 13 hingga 30 saat, hingga menerima kecaman orang ramai.

Terdahulu, Saarani merasmikan ‘Ipoh International Art Festival 2021’ bertemakan Budi Pemanjangan Tradisi, anjuran Koloni Karyawan Amanjaya (PORT) di sini hari ini. – Bernama


Kukuhkan persaudaraan kaum, hayati semangat penubuhan Malaysia

KUALA LUMPUR, 30 Safar 1445H, Sabtu – Seluruh rakyat Malaysia diajak bersama-sama memperkukuhkan ikatan persaudaraan serta keakraban kaum yang pelbagai di negara ini sebagai usaha menghayati dan meraikan penubuhan Malaysia dengan penuh rasa bangga dan berjiwa bangsa.

Timbalan Perdana Menteri, Datuk Seri Fadillah Yusof berkata, semangat persaudaraan yang kukuh mampu memperkuatkan lagi integrasi nasional dengan erti merdeka yang sebenar antara Tanah Melayu, Sabah dan Sarawak.

Fadillah turut mengajak rakyat mengenang jasa dan pengorbanan Perdana Menteri Pertama Malaysia, Tunku Abdul Rahman Putra Al-Haj dan tokoh-tokoh Sabah dan Sarawak yang telah menjayakan pembentukan Malaysia.

“Tautkan kembali ikatan persaudaraan dan keakraban kaum yang pelbagai di Malaysia. Hentikan sentimen 3R (raja, agama, dan kaum) yang hanya menjadi ancaman kepada perpaduan negara.

“Kerjasama dan perpaduan perlu dibina bersama oleh semua kaum tanpa rasa curiga dan iri hati kerana perjalanan untuk mencapai kemajuan dan kemakmuran tidak boleh dilakukan secara bersendirian,” katanya menerusi perutusan Hari Malaysia di Facebooknya hari ini.

Beliau berkata, seluruh rakyat Malaysia harus menghargai setiap perkara yang negara miliki melalui semangat kebersamaan kerana kekukuhan dan kemajuan dikecapi negara adalah hasil perjuangan bersama.

Katanya, Hari Malaysia harus menjadi medan untuk mengintegrasikan Sabah, Sarawak dan Semenanjung ke arah agenda pembangunan yang lebih berdaya maju, demi kelangsungan negara bangsa Malaysia yang tercinta.

“Marilah kita semua menghayati makna Hari Malaysia supaya generasi akan datang dapat memiliki Malaysia yang lebih baik,” katanya.

Hari ini, seluruh rakyat negara ini meraikan Hari Malaysia dengan sambutan peringkat kebangsaan diadakan di Stadium Perpaduan, Kuching malam ini.

Sementara itu, Timbalan Perdana Menteri, Datuk Seri Dr Ahmad Zahid Hamidi turut mengajak rakyat menghayati erti sambutan Hari Malaysia yang bersejarah.

“Walaupun kita lahir pelbagai dan berbeza (latar belakang) bukan bermakna ia menjadi kekangan untuk kita mengekalkan keharmonian yang utuh terjalin dalam kalangan keluarga besar kita.

“Semarakkan sambutan Hari Malaysia pada tahun ini sebagai bukti kecintaan kita pada negara seiring dengan tema sambutan #MalaysiaMADANI: Tekad Perpaduan Penuhi Harapan,” katanya menerusi hantaran di Facebook.- Bernama


11,472 individu ditahan atas kesalahan dadah di Johor

JOHOR BAHRU, 17 Rabiulawal 1444H, Jumaat – Polis Johor menahan seramai 11,472 individu atas pelbagai kesalahan dadah menerusi Op Tapis yang dijalankan di seluruh negeri ini sepanjang tempoh 1 Jan hingga Rabu lepas.

Ketua Polis Johor Datuk Kamarul Zaman Mamat berkata operasi ini dijalankan Jabatan Siasatan Jenayah Narkotik (JSJN) negeri melibatkan kawasan panas atau ‘hotspot’ antaranya jeti-jeti nelayan, projek perumahan rakyat (PPR), ‘port’ penagih dan kawasan Felda.

Beliau berkata sepanjang operasi tersebut, seramai 23,973 individu telah diperiksa dengan 11,472 daripadanya ditahan atas pelbagai kesalahan dadah.

“Daripada jumlah yang ditahan itu seramai 10,692 individu terdiri daripada lelaki dan 780 individu wanita berusia 13 hingga 70 tahun atas kes bekalan (2,240 orang), memiliki dadah (3,912) dan penagih dadah (5,320).

“Turut ditahan, 3,100 individu berstatus orang dikehendaki. Seramai 796 orang yang ditahan diambil tindakan mengikut Seksyen 39C Akta Dadah Berbahaya 1952,” katanya dalam kenyataan malam tadi.

Dalam pada itu, seramai 195 tokan dadah turut ditahan dalam tempoh sama iaitu peningkatan sebanyak 43.38 peratus berbanding 136 orang dalam tempoh sama, tahun lepas.

Katanya, penahanan ke atas tokan dadah itu dilakukan mengikut Seksyen 3(1) Akta Dadah Berbahaya (ADB) (Langkah-Langkah Pencegahan Khas) 1985 selain turut dikenakan perintah tahanan dan sekatan selama dua tahun di Pusat Pemulihan Akhlak.

Tambahnya, tindakan itu dapat mengurangkan aktiviti penyalahgunaan dadah dengan mengeluarkan pengedar serta penagih dadah dari kelompok masyarakat melalui tindakan pemenjaraan untuk tempoh antara lima hingga tujuh tahun.

Beliau berkata dalam operasi yang dijalankan itu, sebanyak 2.94 tan dadah bernilai RM12.43 juta berjaya dirampas.

“Dadah yang dirampas terdiri daripada 62.22 kilogram (kg) heroin 118.87 kg, syabu (114.78kg), ketamin (18.42 kg), pil erimin 5 (54,084 biji).

“Turut dirampas pil yaba (3,974 biji), pil ekstasi (20,900 biji), serbuk ekstasi (35.17 kg), daun ketum (984.07kg), air ketum (16,743 liter), pil nospan (306 biji), serbuk dadah (267.30 kg) dan magic mushroom (18.18 kg) manakala harta sindiket dadah bernilai RM7.5 juta turut di rampas,” katanya. – Bernama


Usahawan kosmetik, tentera ditahan terbabit kes dadah

SHAH ALAM, 27 Rabiulawal 1442H, Jumaat – Seorang usahawan kosmetik bergelar Datuk Seri bersama adiknya, seorang anggota tentera ditahan dalam satu serbuan di Taman Serdang Perdana, Seri Kembangan, Selasa lalu kerana dipercayai terlibat dalam sindiket pengedaran dadah.

Timbalan Ketua Polis Selangor, Datuk Arjunaidi Mohamed berkata, dalam serbuan kira-kira jam 4.30 petang itu, kedua dua mereka yang berusia 25 dan 31 tahun itu, ditahan bersama dadah jenis syabu seberat 126.85 kilogram yang dibungkus dalam bungkusan teh cina bernilai kira-kira RM5 juta.

Mereka difahamkan menggunakan modus operandi menjadikan Malaysia sebagai negara transit sebelum mengedarkan bekalan dadah ke negara jiran.

Beliau berkata, dalam serbuan dilakukan oleh pasukan Jabatan Siasatan Jenayah Narkotik Ibu Pejabat Polis Kontinjen (IPK) Selangor bersama Ibu Pejabat Polis (IPD) Serdang, dua lelaki warga tempatan menaiki kenderaan jenis Ford Mustang ditahan manakala dadah jenis syabu ditemui dalam bungkusan teh cina.

“Hasil siasatan, telah membawa kepada penahanan tiga lelaki termasuk seorang warga Indonesia berusia 32 hingga 43 tahun di kawasan yang sama.

“Dua warga tempatan terbabit merupakan ahli sindiket ini manakala lelaki warga asing yang pasportnya telah tamat tempoh dipercayai orang tengah bagi urusan jual beli dadah.

“Pemeriksaan mendapati kesemua mereka positif dadah dan salah seorang daripada mereka mempunyai 19 rekod jenayah lampau.

“Kita turut merampas tiga buah kenderaan iaitu Nissan Almera, Toyota Innova dan Honda HRV dalam serbuan kedua ini,” katanya seperti dilapor Utusan.

Arjunaidi berkata, siasatan lanjut mendapati, dadah jenis syabu itu diseludup dari negara jiran yang terletak di Utara seterusnya melalui Pantai Timur ke Pantai Barat sebelum diedarkan di negara jiran lain.

“Berdasarkan dadah yang dirampas, kita percaya ia mampu membekalkan kepada 253,700 penagih dalam masa sehari dengan mengambil kiraan penggunaan 0.5 gram,” katanya.

Kes disiasat mengikut Seksyen 39B Akta Dadah Berbahaya 1952 dan kesemua suspek kini direman selama tujuh hari sehingga Selasa hadapan bagi membantu siasatan.


PVATM mohon tiga permintaan dimasuk dalam Bajet 2023

KUALA LUMPUR, 5 Rabiulawal 1444H, Ahad – Persatuan Veteran Angkatan Tentera Malaysia (PVATM) memohon agar isu elaun penerima Pingat Jasa Malaysia, kenaikan jumlah bantuan sara hidup kepada veteran ATM B40 dan pelarasan pencen dimasukkan dalam Bajet 2023 yang akan dibentangkan di Dewan Rakyat pada 7 Okt ini.

Presiden PVATM Datuk Sharuddin Omar berkata sememangnya pembentangan bajet 2023 amat dinanti-nantikan warga veteran di seluruh negara kerana tiga permintaan berkenaan melibatkan kebajikan anggota veteran.

“Kami mahu bajet kali ini memberi manfaat kepada semua warga veteran,” katanya kepada Bernama baru-baru ini.

Menurut Sharuddin sebelum ini PVATM memperjuangkan lima permintaan dengan dua daripadanya iaitu penambahbaikan pencen terbitan serta penubuhan panel penasihat bagi mempertimbangkan permohonan bekas tentera untuk diiktiraf sebagai Veteran ATM telah dipenuhi.

Berkenaan permintaan pelarasan pencen bagi tentera bersara sebelum 2013, seorang bekas juruterbang helikopter Nuri, Mej (B) Dr Nor Ibrahim Sulaiman berkata perkara itu perlu diberi perhatian kerajaan dalam Bajet 2023 kerana ia berkaitan langsung dengan kehidupan harian pesara.

“Untuk makluman, saya bersara pada 1992 setelah berkhidmat 25 tahun dengan penuh dedikasi. Gaji pokok maksimum pangkat Mejar ketika itu ialah RM2,584. Pencen 50 peratus daripada gaji pokok iaitu sebanyak RM1,292.

“Sehingga 2013 apabila kerajaan beri pelarasan dua peratus setiap tahun. Setelah 26 tahun bersara, baru sekarang (2022) saya menikmati pencen RM2,682. Ini bermakna saya tergolong dalam kategori B40,” katanya sambil berharap kerajaan dapat memberi pertimbangan positif terhadap permintaan veteran ATM.

Seorang bekas tentera yang pernah berkhidmat dalam misi pengaman pertama di bawah Pertubuhan Bangsa-Bangsa Bersatu (PBB) di Congo, Ariffin Taib berharap agar kebajikan pesara tentera terutama dari aspek kesihatan tidak dipandang sebelah mata sahaja.

“Perkhidmatan kemudahan di hospital ATM terhadap anggota tentera dan pesara amat baik. Namun, kemudahan daripada segi farmaseutikal perlu dititikberatkan kerana terdapat ubat-ubatan yang diperlukan setelah menerima rawatan di hospital sukar diperoleh dan harganya yang tinggi.

“Misalnya saya yang menerima rawatan di sebuah hospital kerajaan. Setelah mendapatkan rawatan, ada ubat tambahan yang perlu dibeli di luar dan harganya bukannya murah,” katanya.

Beliau berharap kerajaan menimbangkan memperkenalkan inisiatif supaya keperluan ubat-ubatan boleh didapati dengan murah dan mudah kerana tidak semua veteran ATM berkemampuan.

Sementara itu, Penganalisis Pertahanan Dr Azmi Hassan berkata peruntukan latihan kemahiran yang lebih baik berbanding sekarang perlu disediakan dałam Bajet 2023 bagi anggota tentera yang bakal bersara agar mereka dapat meneroka peluang kerjaya lain terutama bidang berkaitan teknologi tinggi.

Beliau berkata peruntukan sedemikian membolehkan Jabatan Hal Ehwal Veteran Angkatan Tentera Malaysia menyediakan latihan secukupnya supaya pesara tentera itu dapat melakukan kerja berbeza daripada apa yang dilakukan selama ini.

Antaranya kata Azmi ialah veteran perlu dilengkapkan dengan kemahiran terkini khususnya bidang teknikal bagi memenuhi perkembangan teknologi dan keperluan industri masa hadapan.

“Latihan kemahiran ini mungkin menelankan kos yang lebih daripada biasa kerana ia boleh melibatkan pihak luar dalam memberikan latihan yang kondusif kepada veteran atau bakal pesara.

“Apa yang paling penting adalah memberi mereka kemahiran untuk membuat pekerjaan lain dan yang memerlukan kemahiran tinggi supaya mereka dibayar setimpal dengan kemahiran dimiliki,” katanya. – Bernama


Ribuan penduduk Sudan protes pemerintahan tentera

KHARTOUM, 3 Muharram 1444H, Isnin – Protes baharu meletus di Sudan bagi menuntut pemulihan pemerintahan awam di negara bergolak itu.

Menurut Anadolu Agency, ribuan penunjuk perasaan berhimpun di ibu negara Khartoum dan menyekat beberapa jalan dengan penghadang serta membakar tayar.

Berikutan itu, pasukan keselamatan menutup jalan menuju ke Istana Presiden dan ibu pejabat Komando Tentera Sudan di ibu negara.

Demonstrasi juga dilaporkan di bandar Bahri dan Omdurman serta bandar timur Kassala.

Penunjuk perasaan memegang sepanduk mengutuk pemerintahan tentera dan menuntut pemulihan pemerintahan awam di Sudan.

Protes pada Ahad digesa oleh bekas pakatan Pasukan Kebebasan dan Perubahan (FCC), yang menerajui gelombang demonstrasi ketika menentang tentera.

Sudan telah bergolak sejak Oktober lalu, apabila tentera memecat kerajaan peralihan Perdana Menteri, Abdalla Hamdok, satu langkah yang dikecam oleh kuasa politik sebagai ‘rampasan kuasa tentera.’

Pegawai perubatan Sudan berkata, lebih 100 orang terbunuh dalam protes terhadap tentera sejak itu. – Agensi


Fasa peralihan monsun dijangka bermula 14 Mac ini

BANGI, 8 Syaaban 1443H, Jumaat – Fasa Peralihan Monsun dijangka bermula 14 Mac ini dan berterusan sehingga pertengahan Mei 2022, menurut Jabatan Meteorologi Malaysia (MET Malaysia).

Permulaan fasa ini menandakan berakhirnya Monsun Timur Laut yang telah bermula sejak 3 November 2021.

Ketua Pengarah MET Malaysia dalam kenyataan hari ini memaklumkan, rantau negara akan menerima tiupan angin lemah dari pelbagai arah yang amat sesuai untuk kejadian ribut petir, dan lazimnya membawa hujan lebat berserta angin kencang dalam masa singkat ketika fasa peralihan monsun.

“Kejadian ini berlaku terutamanya pada waktu petang dan awal malam di kebanyakan kawasan di negeri-negeri di pantai barat dan pedalaman Semenanjung, barat Sabah serta barat dan tengah Sarawak.

“Keadaan cuaca ini berpotensi menyebabkan banjir kilat serta kerosakan pada struktur yang tidak kukuh,” katanya.

Justeru, orang ramai dinasihatkan untuk lebih berwaspada ketika tempoh ini dan sentiasa peka dengan ramalan dan amaran cuaca yang dikeluarkan oleh Jabatan Meteorologi Malaysia melalui laman web rasmi, aplikasi mobil myCuaca dan media sosial rasmi jabatan.

Orang ramai juga boleh menghubungi Hotline Jabatan 1-300-22-1638 bagi sebarang pertanyaan lanjut, katanya.


Hamas lancar 137 roket ke bandar Ashdod, Ashkelon

BAITULMAQDIS, 29 Ramadan 1442H, Selasa – Pergerakan Perjuangan Islam Palestin (Hamas) melancarkan serangan roket secara besar-besaran di wilayah-wilayah yang diduduki negara haram Israel.

Pusat Maklumat Palestin memaklumkan, serangan itu menyasarkan bandar-bandar Ashdod dan Ashkelon, yang terletak di utara wilayah Semenanjung Gaza yang diduduki, yang turut dikuasai Hamas.

Sebanyak 137 peluru berpandu dilepaskan ke bandar-bandar berkenaan dalam tempoh lima minit.

“Serangan itu dilakukan sebagai tindak balas terhadap serangan musuh yang menyasarkan keluarga dan rumah anggota kumpulan pejuang, di mana ini adalah serangan terbesar yang pernah kami lakukan di bandar-bandar,“ kata Hamas.

Sistem peluru berpandu Iron Dome yang dilancarkan oleh rejim pengganas Israel dilaporkan telah memintas beberapa roket, namun terdapat roket yang secara langsung menghentam bangunan di kawasan sasaran.

Susulan daripada itu, media Israel melaporkan dua penduduk haram maut dan beberapa yang lain cedera, manakala terdapat bangunan mengalami kerosakan.

Sebelum ini, Hamas sudah melancarkan serangan roket dari Gaza sebagai satu tindak balas terhadap tindakan ganas Israel di Sheikh Jarrah dan di sekitar Masjid Al-Aqsa.

Awal pagi Isnin, ketegangan di perkarangan tempat ketiga paling suci bagi umat Islam meningkat selepas polis Israel menyerbu masjid, melepaskan tembakan gas pemedih mata, peluru getah dan bom tangan kepada jemaah Palestin.

Setakat ini, jumlah korban akibat serangan penjajah Israel sudah mencecah 22 orang, termasuk mangsa korban insiden pada Selasa. – Agensi